Negara Neutral, Berkecuali Dan Tidak Terlibat Dengan Perang Dunia Kedua (WW2)

Semasa meletusnya Perang Dunia Kedua, terdapat beberapa negara berkecuali atau neutral di mana mereka memilih untuk tidak menyebelahi mana-mana pihak sama ada kuasa Paksi (Axis) seperti Jerman, Itali dan Jepun atau Sekutu (Allied) seperti Britain, Kesatuan Soviet dan Perancis.

Mereka memilih untuk menjadi neutral dengan harapan mengelak daripada diserang negara-negara yang sedang berperang. Namun, terdapat juga negara-negara yang tidak menyertai perang tetapi membekalkan bantuan tentera "sukarela" kepada kuasa paksi dan bersekutu.

Walaupun cuba untuk kekal neutral, mereka juga tidak terkecuali daripada tempias perang yang berlaku. Berikut adalah beberapa negara berkecuali yang tidak menyokong mana-mana kuasa kerana pelbagai sebab.

Semasa Perang Dunia II, kerajaan Ireland mengamalkan dasar berkecuali apabila permusuhan di Eropah bermula. Dasar ini kekal sepanjang tempoh peperangan walaupun kuasa Paksi dan Sekutu membuat beberapa serangan udara ke atas Ireland dan armada tentera lautnya.

Switzerland memilih untuk menjadi berkecuali kerana ia bergantung kepada Jerman untuk arang batu dan bagi melindungi kepentingan perbankannya daripada dirampas kuasa paksi. Namun, ada kalanya tentera Swiss akan melepaskan tembakan ke atas pesawat kuasa paksi dan bersekutu yang cuba menyerang ruang udara mereka.

Walaupun berkecuali tetapi sesetengah bandar di Switzerland secara "tidak sengaja" telah dibom oleh kuasa Paksi dan Sekutu sepanjang Perang Dunia II. Selain itu, Switzerland telah mengukuhkan pertahanan mereka bagi mengusir sebarang pencerobohan. Keadaan pergunungan yang ekstrem juga membantu melindungi negara itu.

Turki merupakan negara neutral semasa Perang Dunia II sehinggalah beberapa bulan sebelum perang berakhir apabila ia bergabung dengan kuasa Sekutu. Ini kerana Turki pernah menandatangani Perjanjian Bantuan Bersama dengan Britain dan Perancis pada 1939.

Ketika Perancis diserang Jerman, Turki kekal bersikap neutral kerana klausa yang menyatakan mereka tidak perlu campur tangan sekiranya boleh menjurus kepada permusuhan dengan USSR. Pada Jun 1941, Bulgaria memberi laluan kepada Jerman untuk menyerang Greece dan Yugoslavia apabila menyertai Axis.

Khuatir dengan nasib mereka, Turki menandatangani perjanjian tanpa agresif dengan Jerman. Turki juga menjual kromit (sejenis mineral) kepada Jerman dan kuasa Sekutu yang lain.

Pada April 1944, Turki menghentikan penjualannya kepada Jerman dan sekaligus memutuskan hubungan kedua-dua negara itu. Walaupun mengisytiharkan perang terhadap kuasa Paksi, tiada tentera Turki yang dihantar menyertai Perang Dunia II.

Di bawah pimpinan Paus Pius XII, Vatican City mengekalkan dasar neutral sepanjang perang. Walaupun kota Rom diduduki oleh tentera Jerman dari 1943 dan Sekutu dari 1944, Vatican City tidak pernah dijajah sama sekali.

Vatican City juga telah menganjurkan pelbagai bantuan kemanusiaan sepanjang tempoh konflik berlaku.

Afghanistan merupakan antara negara yang neutral semasa Perang Dunia II. Mereka menjadi neutral bukan kerana pilihan tetapi terpaksa. Mereka tidak boleh memilih mana-mana pihak kerana Afghanistan mempunyai hubungan diplomatik yang baik dengan Jerman.

Pada masa yang sama juga, negara itu dikelilingi oleh wilayah yang dijajah oleh negara-negara Sekutu. Sehingga perang tamat, mereka berjaya mengelak diserang kuasa Sekutu dan mengekalkan hubungan baik dengan Jerman.

Walaupun secara rasminya Arab Saudi memilih menjadi berkecuali tetapi mereka membekalkan kuasa Sekutu dengan bekalan minyak yang banyak. Arab Saudi telah menjalinkan hubungan diplomatik dengan Amerika Syarikat pada 1943.

Beberapa bulan sebelum berakhirnya Perang Dunia Kedua, Arab Saudi akhirnya mengisytiharkan perang ke atas Jerman (28 Februari 1945) dan Jepun (1 April 1945) tetapi tiada tindakan ketenteraan yang dilakukan.

Semasa Perang Dunia II, Andorra kekal sebagai negara neutral walaupun merupakan laluan penyeludupan penting dari Sepanyol ke Perancis. Pasukan Penentang Perancis menggunakan Andorra sebagai laluan mereka untuk membawa keluar tentera yang cedera.

Terdapat beberapa negara yang menggunakan konsep berkecuali dari segi senjata tetapi menegaskan untuk mempertahankan negara masing-masing jika diserang pihak lain semasa perang.

Empat negara memperolehi hak untuk bertindak agresif jika diserang ketika bersikap neutral ialah Sweden, Sepanyol, Switzerland dan Portugal. Walaupun mempunyai kekuatan tentera tetapi mereka lebih mementingkan keamanan dan mengelak daripada diserang mana-mana pihak.

Selain itu, terdapat beberapa lagi yang memilih untuk menjadi negara berkecuali seperti Liechtenstein, Latvia, Estonia, Monaco, Iran, Nepal, San Marino dan Yaman.

3. Negara yang tidak mahu terlibat dalam Perang Dunia II


Operasi Vegetarian: Rancangan British Menyerang Jerman Dengan Anthrax

Zaman peperangan satu ketika dahulu telah menyaksikan penggunaan senjata-senjata kimia oleh beberapa buah pihak akibat "terdesak" untuk menewaskan musuh. Senjata kimia biasanya menjadi pilihan kerana kesannya yang lebih dahsyat terhadap musuh.

Pada 1 September 1939, Adolf Hitler telah mencetuskan Perang Dunia Kedua apabila dia memulakan serangan terhadap negara Poland. Jerman telah menyerang dari barat dan 16 hari kemudian diktator Kesatuan Soviet iaitu Joseph Stalin yang telah membuat perjanjian rahsia dengan Hitler, telah menyerbu dari timur.

Selepas kejatuhan Poland, pihak Nazi Jerman semakin rakus meluaskan empayarnya dengan menyerang negara-negara Barat antaranya Denmark, Norway, Belgium, Luzembourg, Belanda dan Perancis.

Menjelang Julai 1940, Hitler dan pasukannya telah memulakan serangan terhadap England. Serangan itu merupakan sebahagian daripada perancangannya melalui Operasi Sea Lion untuk menguasai wilayah kekuasaan British.

Serangan dan penguasaan Jerman terhadap negara-negara Eropah Barat terlebih dahulu sebelum itu menyebabkan pihak British terpaksa menghadapi ancaman daripada Jerman ini secara bersendirian.

Kebanyakan negara Eropah pada ketika itu telah menjalinkan kerjasama atau mengambil keputusan berkecuali apabila Jerman menyerang British kerana mahu mengelakkan persengketaan dengan Jerman yang pada ketika itu sangat digeruni.

Pihak Amerika Syarikat juga tidak dapat menghulurkan bantuan yang sangat ditagih dengan bertindak menjadi pihak berkecuali dalam hal ini. Presiden Amerika Syarikat pada ketika itu,  Franklin D. Roosevelt menghadapi tekanan hebat daripada musuh politiknya bagi memastikan Amerika Syarikat tidak terlibat dalam kancah peperangan ini.

Keadaan sangat genting pada ketika itu sehingga memaksa Perdana Menteri Winston Churchill mengarahkan makmal rahsia tentera British untuk mengkaji penggunaan gas beracun dalam medan perang. Makmal rahsia ini diwujudkan selepas pihak Jerman telah menggunakan gas klorin pada tahun 1915.

Maka, lahirlah sebuah projek rahsia yang diberi nama Operasi Vegetarian (Operation Vegetarian). Operasi ini dianggap lebih kejam dimana pihak British merancang penggunaan Anthrax di  medah perang. Penggunaan bahan Anthrax ini dikatakan cukup "efektif" untuk menyebabkan begitu banyak kematian dalam masa yang singkat.

Anthrax merupakan nama sebuah penyakit yang disebabkan oleh bakteria bacterium Bacillus anthracis yang hidup dalam tanah. Apabila bakteria ini memasuki tubuh manusia melalui torehan atau luka pada badan manusia, ia akan menghasilkan jangkitan serius dan menyebabkan anggota badan tersebut bertukar kepada warna hitam seperti arang.

Daripada ciri-ciri penyakit inilah bagaimana penyakit ini mendapat namanya. Perkataan Anthrax berasal daripada perkataan Yunani "anthrakis" yang membawa maksud arang. Sekiranya dibiarkan dan tidak dirawat segera, ianya akan menyebabkan kematian pada kadar 20%.

Walau bagaimanapun, sekiranya bakteria ini masuk ke dalam badan manusia (melalui pemakanan tumbuh-tumbuhan atau sayur-sayuran), maka kesannya lebih dahsyat - "gastrointestinal anthrax" mempunyai kadar kematian 60% sementara "inhalational anthrax" (anthrax pada saluran pernafasan) pula mempunyai kadar kematian 95%.

Gruinard Island, lokasi yang menjadi kawasan percubaan senjata Anthrax British

Apabila spora Anthrax ini dimakan oleh haiwan-haiwan yang meragut rumput, sekiranya haiwan-haiwan ini tidak mati sekalipun, daging haiwan-haiwan ini tidak boleh dimakan memandangkan ianya masih berupaya untuk menyebarkan penyakit yang dibawa ini kepada sesiapa yang memakan dagingnya.

Melalui Operasi Vegetarian ini, para saintis British telah merancang untuk "mengganggu" stok daging di Jerman dengan menyebarkan makanan kepada haiwan-haiwan ternakan di Jerman dengan makanan yang mengandungi Anthrax. Tugas ini akan dilakukan oleh pesawat Royal Air Force dengan melepaskan bertan-tan makanan tercemar ini di ladang-ladang penternakan di Jerman.

Setiap kambing atau lembu yang makan makanan ini kebiasaannya akan mati dalam masa beberapa hari. Keadaan ini akan mewujudkan suasana panik dalam kalangan rakyat Jerman bahawa kesemua haiwan ternakan dan daging yang terdapat di pasaran adalah tercemar dan sangat tidak selamat untuk dimakan.

Keadaan ini seterusnya akan menyebabkan negara Jerman mengalami gangguan bekalan mekanan yang dahsyat.

Segala persediaan makanan haiwan ternakan yang mengandungi  Anthrax ini telah dilakukan mengikut perancangan. Maka, hanya arahan daripada Perdana Menteri, Winston Churchill yang diperlukan untuk operasi ini dilaksanakan. Walau bagaimana, arahan tersebut tidak pernah dikeluarkan sama sekali.

Jerman yang ketika itu sangat agresif menyerang negara lain sedikit demi sedikit telah semakin lumpuh. Operasi Sea Lion yang dilancakan oleh Hitler untuk menguasaai wilayah kekuasaan British telah gagal kerana banyak pesawat pejuang Jerman telah berjaya dimusnahkan oleh tentera British.

Malah, tindakan Jerman mengkhinati rakan sekutunya sebelum itu, Kesatuan Soviet (Russia) juga nampaknya memakan diri. Serangan dan rancangan Jerman untuk menakluk Moscow gagal sama sekali dan antara punca utamanya adalah suhu musim sejuk di Russia yang terlalu ekstrim buat tentera mereka.


7 Tragedi Tumpahan Minyak Paling Buruk Dalam Sejarah

Manusia telah menggunakan petroleum atau minyak selama beribu-ribu tahun dalam bidang perubatan dan senjata perang.

Walau bagaimanapun, penggunaan bahan ini tidak benar-benar melonjak sehingga Revolusi Perindustrian, di mana minyak menjadi sangat berharga sebagai bahan api untuk pencahayaan dan pelincir.

Petroleum cecair mempunyai beberapa kelebihan yang signifikan berbanding sumber tenaga lain kerana ia pekat dan dapat diangkut dengan mudah dari satu tempat ke tempat lain.

Akan tetapi, minyak juga boleh membawa kemudaratan kepada manusia dan alam sekitar jika terlibat dalam kemalangan, salah satunya adalah insiden tumpahan minyak.

Tumpahan minyak di laut dan darat menyebabkan kerugian yang tersangat besar dan juga membunuh haiwan serta tumbuhan sekeliling.

iluminasi.com kongsikan 7 tragedi tumpahan minyak paling dahsyat dalam sejarah.

Pada 10 Februari 1983, sebuah platform minyak Iran di atas medan minyak Nowruz di utara Teluk Parsi telah dilanggar oleh kapal tangki.

Kesan itu menyebabkan platform itu condong 45 darjah. Hakisan dan gelombang tenaga telah menumbangkan platform dan memecahkan kepala telaga platform itu.

Telaga itu bocor dan melepaskan sekitar 240,000 liter minyak ke Teluk Parsi setiap hari sebelum akhirnya ditutup pada September 1983.

Semasa awal 1980-an, Teluk Parsi utara adalah zon perang dalam sebahagian daripada Perang Iran-Iraq, dan platform berdekatan yang berbeza diserang oleh helikopter Iraq hanya sebulan selepas perlanggaran tangki itu.

Kerosakan platform kedua ini menumpahkan kira-kira 117 juta liter minyak ke teluk itu sebelum ia dibendung lebih dari dua tahun kemudian.

Operasi penutupan dan pembaikan oleh Iran dilakukan selepas kemarahan rakyat Iraq membuak-buak dan kira-kira 20 orang terbunuh dalam usaha menutup telaga itu.

Anggaran menunjukkan bahawa kira-kira 302 juta liter minyak telah tertumpah akibat kedua-dua insiden ini.

Skimmer dan peralatan lain dapat membersihkan sebahagian minyak, namun anggaran dua pertiga dari jumlah keseluruhan jatuh ke dasar laut sebagai bola tar selepas pasir bercampur dengan minyak terapung di permukaan.

Tumpahan minyak Sungai Kolva disebabkan oleh pelanggaran dalam saluran paip minyak yang terhakis di Arktik Rusia.

Minyak terkumpul di sekitar tapak yang pecah tersebut selama lapan bulan, yang terkumpul dalam sebuah telaga. Namun, telaga itu tidak bertahan dan menumpahkan kira-kira 318 juta liter minyak ke dalam Sungai Kolva.

Terdapat kira-kira 186 km persegi  tundra dan tanah lembap yang tercemar oleh minyak ini.

Kebocoran minyak dari saluran paip di rantau ini terus melepaskan berjuta-juta liter minyak ke kawasan berdekatan, yang sebahagiannya mencapai Sungai Kolva.

5. Tumpahan minyak Mingbulak (atau Lembah Fergana) (1992) - 333 juta liter minyak

Pada 2 Mac 1992 di Uzbekistan, satu tumpahan minyak di darat terbesar dalam sejarah dan tumpahan minyak terburuk di Asia telah berlaku.

Ia disebabkan oleh suatu ledakan di sebuah telaga telah menumpahkan minyak ke lembah berhampiran bandar Fergana.

Minyak itu kemudiannya menyala dan terbakar selama dua bulan sebelum tekanan telaga tersebut reda. Anggaran jumlah minyak yang tumpah dalam insiden ini adalah sekitar 333 juta liter.

Bencana Atlantic Empress telah menumpahkan anggaran 340 juta liter minyak ke Lautan Atlantik sekitar 16 km dari pulau-pulau Trinidad dan Tobago.

Perlanggaran antara kapal VLCC Atlantik Empress dan Aegean Captain pada 19 Julai 1979, semasa ribut tropika menyebabkan tumpahan tangki terbesar dalam sejarah.

Kedua-dua kapal itu terbakar dan api menyala lapisan minyak, tetapi Atlantic Empress mengalami kesan terburuk akibat perlanggaran itu.

Atlantic Empress dibawa jauh dari daratan dan terbaakr selama dua minggu sebelum ia tenggelam.

Sebaliknya, api di atas Aegean Captain berjaya dipadamkan dan kapal itu ditarik ke Trinidad.

Walaupun terdapat banyak minyak yang ditumpahkan semasa kemalangan ini, tumpahan menyebabkan kerosakan alam sekitar yang sangat kecil ke pantai di pulau-pulau berdekatan.

Ini kerana angin menolak sebahagian besar minyak ke laut, di mana ia tersebar. Walau bagaimanapun, 27 anak kapal mati dalam kemalangan itu.

Insiden kemalangan Ixtoc 1 di Mexico telah menumpahkan sehingga 530 juta liter minyak mentah ke Teluk Campeche antara Jun 1979 dan Mac 1980.

Disebabkan ketidakpastian yang tentang berapa banyak minyak yang dilepaskan semasa bencana Deepwater Horizon, beberapa sumber mengatakan kemalangan Ixtoc 1 sebagai tumpahan minyak terburuk kedua sepanjang zaman.

Tumpahan itu bermula dengan letupan di atas platform Ixtoc 1, yang menggerudi telaga eksplorasi sekitar kira-kira 50 meter dalam air.

Letupan itu disebabkan oleh apabila lumpur penggerudian gagal untuk beredar, mengakibatkan pembentukan minyak dan gas dalam paip.

Apabila pekerja cuba untuk mengalihkan gerudi supaya bahan-bahan dapat mengalir semula dalam paip dan memasang lubang, lumpur, minyak, dan gas asli mengalir deras dalam paip dan memintas pencegah semburan, yang mana gagal berfungsi.

Apabila gas datang bersentuhan dengan motor yang sedang berputar di permukaan, ia menyebabkan nyalaan api.

Kira-kira 476 juta hingga 530 juta liter minyak dilepaskan ke bahagian selatan Teluk Mexico dalam tempoh sembilan bulan kemudian.

Sebahagian daripada minyak ini tersebar ke pantai dari Semenanjung Yucatan barat ke selatan Texas, yang mengakibatkan kerugian ratusan juta ringgit dalam bagi industri pelancongan dan memberi kesan kepada perikanan komersil di rantau ini selama  lima tahun selepas itu.

Tragedi tumpahan minyak yang tidak disengajakan terbesar dalam sejarah bermula di Teluk Mexico pada 20 April 2010.

Dalam tragedi itu, lonjakan gas asli meletup melalui tudung simen yang baru dipasang untuk menutup telaga yang digerudi oleh pelantar minyak Deepwater Horizon.

Gas itu naik sehingga ke atas pelantar ke platform, di mana ia menyala dan membunuh 11 orang pekerja serta mencederakan 17 yang lain.

Platform minyak itu kemudiannya terbalik dan tenggelam dua hari kemudian.

Sebelum telaga itu ditutup beberapa bulan kemudian pada 17 September, sejumlah 507 juta liter minyak tertumpah (menurut penemuan Mahkamah Daerah AS), dan kira-kira 2,100 km dari Pantai Teluk Amerika Syarikat dari Texas ke Florida disalut dengan minyak.

Beberapa sumber mencadangkan bahawa jumlah minyak yang tertumpah ke lautan adalah lebih tinggi, sekitar 780 juta liter.

Di dalam tindakan undang-undang berkenaan kes ini, syarikat minyak BP yang disifatkan sebagai pihak yang bertanggungjawab telah membayar RM270 bilion pampasan kepada orang yang bergantung pada teluk itu sebagai tempat mencari rezeki mereka.

Pada 2 Ogos 1990, pemimpin Iraq, Saddam Hussein, mengarahkan pencerobohan dan pendudukan Kuwait dengan matlamat yang jelas untuk memperoleh rizab minyak negara itu, membatalkan hutang besar Iraq terhadap Kuwait  dan memperluas kuasa Iraq di rantau ini.

Amerika Syarikat mengumpul gabungan British, Perancis, Mesir, Saudis, Syria, dan lain-lain untuk menghalau Iraq.

Selepas kempen serangan udara dan tanah besar-besaran pada Januari dan Februari 1991, tentera Iraq berundur.

Namun, dalam proses itu, mereka membakar beratus-ratus telaga minyak Kuwait, yang terbakar selama berbulan-bulan.

Dalam usaha untuk menghalang pakatan AS daripada pendaratan marin dan tentera laut lain di Kuwait utara dan selatan Iraq, tentera Iraq melepaskan ratusan juta gelen minyak dari terminal Pulau Laut di Kuwait ke Teluk Parsi utara sebelum berakhirnya permusuhan.

Sesetengah sumber menganggarkan bahawa antara 1,438 juta dan 1,968 juta liter dilepaskan ke dalam teluk itu.


6 Sejarah Penting Yang Berlaku Akibat "Butterfly Effects"

Sebahagian daripada kita mungkin tidak tahu apa maksud "Butterfly effects" atau diterjemahkan dalam bahasa Melayu sebagai "Kesan rama-rama".

Kesan rama-rama adalah satu metafora yang berkisar pada konsep kebergantungan sensitif pada keadaan asal dalam teori kekacauan.

Dalam erti kata lain, satu perubahan kecil pada satu tempat dalam sistem yang kompleks akan memberi kesan yang besar di tempat lain.

Kesan ini sebenarnya berlaku dalam kehidupan kita setiap hari. Namun, terdapat peristiwa-peristiwa penting dalam sejarah yang tercetus akibat "butterfly effect" ini.

iluminasi.com kongsikan 6 peristiwa penting dalam sejarah yang berlaku disebabkan oleh "butterfly effect".

Ketika Sadaam Hussein berdiri di bawah tali gantung menunggu untuk dihukum mati, beliau mungkin tidak menyangka bahawa peristiwa-peristiwa yang membawanya ke tali gantung bermula disebabkan oleh seorang budak dari Cuba menaiki bot menghala ke Amerika Syarikat.

Ini kerana dengan cara yang aneh dan tidak langsung, budak bernama Elian Gonzalez telah mencetuskan Perang Iraq.

Elian bukanlah orang yang memberitahu George W. Bush bahawa Iraq mempunyai senjata pemusnah besar-besaran tetapi dia adalah orang yang membantu Bush dilantik menjadi Presiden.

Bush menjadi Presiden selepas salah satu pilihan raya paling sengit dalam sejarah. Dia memenangi Florida dengan hanya 537 undi dan kemenangan di Florida menjadikannya ketua negara itu.

Dan Bush mendapat undi-undi tersebut disebabkan oleh Elian. Komuniti Cuba-Amerika di Florida sangat marah dengan bagaimana Parti Demokrat menangani hak penjagaan antarabangsa berprofil tinggi melibatkan Elian, membuatkan tambahan 50,000 orang Cuba-Amerika di Florida mengundi Partik Republik iaitu parti diwakili Bush.

Ini bermakna jika Elian Gonzalez tidak menaiki bot itu ke AS, Al Gore akan menjadi Presiden dan Perang Iraq mungkin tidak akan berlaku, serta seluruh dunia akan menjadi tempat yang berlainan pada hari ini.

Pada tahun 1919, ketika Woodrow Wilson berada di Versailles menghadiri Persidangan Keamanan Paris, dia menerima surat daripada seorang sosialis muda yang meminta untuk bertemu dengannya.

Disebabkan jadual Wilson yang sibuk, dia tidak mengendahkannya dan ini secara tidak langsung menggerakkan rantaian peristiwa yang membawa kepada Perang Vietnam.

Pemuda itu adalah Ho Chi Minh dan pada ketika itu, dia masih cukup terbuka untuk idea yang berbeza.

Apa yang dia mahukan adalah kebebasan untuk Vietnam dan telah diilhamkan oleh Deklarasi Kemerdekaan Amerika.

Ho Chi Minh juga berharap Presiden Amerika itu akan bersimpati dengan nasib Vietnam dan membantu mereka mendapatkan kemerdekaan dari Perancis.

Walaubagaimanapun, Woodrow mengabaikanny dan Ho Chi Minh mula kecewa dengan Amerika.

Dia kemudiannya pergi ke Kesatuan Soviet, di mana dia belajar tentang Marxisme, bertemu dengan Trotsky dan Stalin, dan meresap menjadi komunis.

Apabila Vietnam menang dan mendapat kemerdekaan dari Perancis, Ho Chi Minh memimpin kumpulan komunis yang membahagikan Vietnam kepada dua bahagian.

Disebabkan ini, Perang Vietnam bermula yang mana mungkin boleh dielakkan jika Woodrow Wilson meluangkan masanya dengan anak muda dari Vietnam itu.

Apabila Great Britain memilih untuk keluar dari Kesatuan Eropah, ramai orang yang terkejut dan tertanya-tanya apakah yang membuatkan hal sebesar ini boleh berlaku.

Dan jawapannya adalah sangat mengejutkan, di mana ia berlaku di sebuah bar di Istana Westminster dikenali sebagai "Stranger's Bar".

Ia adalah lokasi di mana wakil rakyat Eric Joyce dari Parti Buruh mabuk pada tahun 2012 dan menjerit bahawa terdapat "terlalu ramai Tory, serta mula menumbuk sesiapa sahaja yang mampu dicapai.

Tory merujuk kepada Parti Konservatif dan Kesatuan atau "Parti Tory". Eric kemudiannya ditangkap lalu menjerit "Anda tak boleh sentuh saya! Saya seorang wakil rakyat!".

Ketika ini, Parti Buruh menyedari bahawa mereka perlu menggantikan Eric. Tumbukan mabuk oleh Eric mencetuskan rantaian peristiwa yang berakhir dengan negara itu meninggalkan Kesatuan Eropah.

Pertama, Parti Buruh dituduh membiarkan seorang "penderma yang murah hati" untuk memutuskan siapa yang menggantikan Eric.

Kemudian, untuk melawan reputasi itu, ketua Parti Buruh iaitu Ed Miliband mula membenarkan orang yang sanggup membayar RM27 (£3) menyertai parti itu dan mengundi.

Beribu-ribu orang berbuat demikian dan mereka kemudiannya mengundi pemimpin baru iaitu Jeremy Corbyn.

Dalam hal ini, Jeremy tidak akan mendapat undian-undian tersebut tanpa perubahan peraturan £3 dan ramai orang menyalahkannya terhadap keputusan Brexit.

Malah, Parti Buruh sendiri menyalahkannya di mana mereka melancarkan gerakan tidak percaya terhadapnya selepas Britain mengundi untuk keluar dari Kesatuan Eropah.

Namun begitu, ia sudah terlambat. Great Britain akan berpisah dari Kesatuan Eropah, semua hanya kerana seorang lelaki mabuk mengayunkan tumbukan di sebuah bar.

Franz Ferdinand adalah bakal pewaris takhta Austria-Hungary pada ketika itu dan kematiannya telah mencetuskan Perang Dunia Pertama.

Ia dianggap sebagai salah satu kesan rama-rama terbesar dalam sejarah manusia dan ia mungkin tidak akan berlaku jika pemandunya menyemak peta dengan betul.

Ketika itu, Franz memang tidak begitu gembira di mana semua orang yang ditemuinya di Sarajevo cuba untuk membunuhnya dan dia mula berasakan seperti tidak diingini.

Dalam satu insiden, sebuah bom telah meletup lebih awal daripada yang sepatutnya dalam cubaan membunuh Franz. Walaupun dia terselamat, sebahagian daripada anggota rombongannya dikejarkan ke hospital.

Insiden ini sepatutnya menjadi isyarat kepada Franz agar pulang ke rumah, sebaliknya dia mendesak untuk menziarah rakan-rakannya yang tercedera di hospital.

Walaubagaimanapun, dalam perjalanan ke hospital, pemandunya Leopold Lojka, yang tidak diberitahu tentang perubahan jalan yang perlu diikut telah tersalah belok dan memasuki jalan yang mana salah seorang yang cuba untuk membunuhnya, Gavrilo Princip, berada di situ.

Menyedari kesilapannya, Leopold mengundurkan kereta secara tergesa-gesa, membuatkan enjin terhenti dan gear terkunci.

Gavrilo kemudiannya mara ke arah kereta sambil mengeluarkan pistol, lalu melepaskan dua das tembakan yang mengenai leher dan perut Franz.

Pembunuhan Franz di Sarajevo mencetuskan pengisytiharan perang Austria-Hungary terhadap Serbia, yang seterusnya mencetuskan satu siri peristiwa yang akhirnya membawa kepada sekutu Austria-Hungary dan Serbia mengisytiharkan perang antara satu sama lain, bermulanya Perang Dunia I.

Ketika beribu-ribu orang membanjiri pintu-pintu pemeriksaan di Tembok Berlin, ia merupakan pengakhiran sebuah era.

Tahun-tahun terbahagi Jerman kepada dua bahagian berada di penghujung dan begitu juga dengan kejatuhan Kesatuan Soviet.

Dan semua ini berlaku kerana seorang lelaki bernama Günter Schabowski membuat kesilapan.

Günter merupakan jurucakap Parti Komunis itu dan pada 9 November 1989, dia diberikan sekeping kertas yang bakal mengumumkan perubahan besar.

Sebagai langkah sementara, orang Jerman Timur akan mendapat hak untuk melawat Jerman Barat, selagi jika mereka memohon kebenaran dan diluluskan.

Mereka akan mengumumkan permulaan program pada tarikh akan datang. Walaubagaimanapun, kertas itu tidak menjelaskan semuanya dengan jelas.

Günter hanya membacakan apa yang tertulis pada kertas itu dan mereka yang hadir, ia kedengaran seperti sesiapa sahaja yang mempunyai passport boleh menyeberang Tembok Berlin bila-bila sahaja mereka mahu.

Apabila seorang wartawan bertanya bila peraturan baru itu akan berkuatkuasa, Günter mengimbas kertas itu dan tidak mendapat jawapan lalu memberitahu tekaan terbaiknya: "Dengan segera."

Dengan itu, ribuan orang membanjiri tempat pemeriksaan untuk cuba menyeberang.

Penjaga sempadan yang tidak pasti apa yang perlu dilakukan dan tidak mahu menggunakan kekerasan, akhirnya hanya membiarkan mereka pergi.

Tembok Berlin telah hilang secara berkesan dan zaman pembahagian antara Jerman Timur dan Barat telah berakhir.

Pada tahun 1918, Henry Tandey bertempur untuk Tentera British di Perancis. Di sana, dia membuat keputusan untuk menyelamatkan nyawa seorang lelaki dan kerana perkara itu, lebih daripada 60 juta orang mati.

Dia bertempur dalam usaha penangkapan Marcoing dan pihak Jerman mula berundur. Tentera Jerman telah berpaling dan melarikan diri, namun salah seorang daripadanya berada di medan pertempuran tidak menyangka dikesan pihak musuh.

Henry mensasarkan pistolnya ke arah tentera Jerman yang melarikan diri ini, tetapi lelaki ini dalam keadaan cedera dan berlari untuk menyelamatkan nyawanya.

Disebabkan itu, Henry tidak sanggup untuk menarik picunya lalu menurunkan pistolnya dan tentera Jerman tersebut mengangguk terima kasih dan berlalu pergi.

Semangat Henry dan penampilan yang baik kemudiannya berakhir pada sebuah poster propaganda, dan 20 tahun kemudian, poster itu muncul di tempat yang tidak dijangka oleh sesiapa pun, iaitu tanah air Adolf Hitler.

Ketika Neville Chamberlain (Bekas Perdana Menteri Britain) melawat Hitler dan melihat poster di dindingnya, dia bertanya bagaimana Hitler memiliki poster propaganda British itu.

Hitler kemudiannya menunjukkan gambar Henry dan berkata, "Itulah lelaki yang hampir-hampir menembak saya."

Cerita ini sangat luar biasa sehinggakan sesetengah orang meraguinya, tetapi bertahun-tahun kemudian, Muzium Green Howards mendapati bukti.

Mereka menemui surat daripada pembantu Hitler, yang ditulis pada tahun 1937 di mana Hitler mengucapkan terima kasih kepada mereka kerana menghantar poster itu.

Dia menjelaskan bahawa Hitler secara semula jadi berminat dengan perkara yang berkaitan dengan pengalaman perangnya sendiri.

Hitler yang tidak terbunuh dalam perang tersebut terus hidup dan akhirnya melakukan satu pembunuhan besar-besaran dalam Perang Dunia Kedua yang diingati sehingga ke hari ini.

Sudah tentu segala yang berlaku adalah takdir serta Qada dan Qadar dari-Nya.


7 Buah-buahan Klon dan Hibrid yang Dihasilkan MARDI (Malaysia)

Institut Penyelidikan dan Kemajuan Pertanian Malaysia atau Malaysian Agricultural Research and Development Institute (MARDI) ialah sebuah badan berkanun yang diamanah untuk menjalankan penyelidikan dalam bidang makanan dan pertanian dan industri asas tani di Malaysia.

Usaha penyelidikan MARDI selama hampir 40 tahun telah menghasilkan pelbagai varieti dan klon tanaman baru, baka ternakan baru dan kaedah pengurusannya. Antara tanaman klon yang dihasilkan MARDI adalah buah-buahan yang popular di Malaysia tetapi ramai yang masih tidak tahu. Berikut adalah beberapa jenis buah klon dan hibrid yang dihasilkan MARDI.

Melalui penyelidikan yang dijalankan sejak tahun 1981, MARDI telah berjaya menghasilkan dua jenis rambutan klon yang dinamakan sebagai Mutiara Merah (klon AG28) dan Mutiara Wangi (klon GB44).

Dua klon rambutan ini diyakini mampu menandingi klon rambutan lain yang berada di pasaran. Antara kelebihan pokok rambutan klon ini adalah ia berbuah lebih awal, berbuah lebat, saiz pokok yang rendang dan sederhana, mudah dibiakkan dan mempunyai musim yang lebih panjang.

Manakala dari segi buahnya pula, rambutan klon dari MARDI ini mempunyai isi yang lebih tebal, manis, mudah lekang, bersaiz besar, bertekstur rangup dan mempunyai aroma yang ketara.

Rambutan klon ini dihasilkan menggunakan teknik pendebungaan terbuka, diikuti dengan empat tahap cantasan berperingkat dan pembangunan Indeks Pemilihan Rambutan (IPR). (sumber)

Bagi menghasilkan klon belimbing yang berkualiti, MARDI telah menjalankan aktiviti pembangunan pembaikbakaan sejak tahun 1986 lagi. MARDI mengambil inisiatif dengan menyediakan koleksi janaplasma yang mengumpulkan sebanyak 102 aksesi belimbing meliputi dalam dan luar negara.

MARDI telah menggunakan empat induk belimbing iaitu B10, B17, B11 dan B2 bagi menghasilkan hibrid belimbing baru yang dijalankan di MARDI Kluang. 12 Hibrid telah dipilih dari 6000 titisan hibrid F1 dan diuji di tiga lokasi berbeza iaitu MARDI Kluang, Sintok dan Jeram Pasu dari tahun 2007 sehingga 2015.

Melalui kaedah ini, mereka mengenalpasti satu hibrid berpotensi sebagai klon baru belimbing berkualiti yang sesuai untuk pasaran tempatan dan luar. Belimbing Bintang Mas ini sangat manis, tidak kelat, bertekstur rangup, matang lebih awal dan mempunyai warna yang lebih menarik. (sumber)

Betik adalah sejenis tanaman jenis buah-buahan tropika dari keluarga Caricaceae. Terdapat beberapa jenis betik yang ditanam di Malaysia iaitu benih tempatan dan beberapa jenis yang diimport dari luar negara.

Betik tempatan diperolehi dari pemilihan beberapa varieti seperti Betik Batu Arang, Morob, Subang 6, Taiping 3, Serdang 1 dan Sitiawan yang biasanya mempunyai isi berwarna merah. Manakala jenis betik import yang dibiak di Malaysia adalah seperti Sunrise Solo dan Honey Dew yang mempunyai isi berwarna kekuning-kuningan.

Hasil daripada kajian yang dilakukan MARDI, mereka telah mengeluarkan betik jenis Eksotika 1 dan Eksotika 2 yang merupakan jenis kacukan betik berkualiti tinggi. (sumber)

Ciku atau nama saintifiknya Manilkara zapotaadalah sejenis buah-buahan dari keluarga Sapotaceae. Di Malaysia, terdapat kira-kira 16 jenis klon buah ciku yang telah didaftarkan dengan Jabatan Pertanian Malaysia sejak tahun 1937.

Beberapa klon ciku popular yang ditanam di Malaysia adalah seperti Ciku Betawi (C61), Ciku Jantung (C62) dan Ciku Subang (C63). Terdapat juga beberapa jenis klon ciku yang masih belum didaftarkan tetapi semakin popular dan mendapat permintaan tinggi.

Antaranya adalah klon ciku yang dipopularkan oleh MARDI iaitu Ciku Mega (C19). Ciku Mega berpotensi menghasilkan buah ciku yang besar berbanding klon-klon ciku yang lain.

Purata berat Ciku Mega hampir tiga kali ganda berbanding Ciku Subang dan Ciku Jantung iaitu sekitar 400 gram sebiji. Namun, Ciku Mega masih belum ditanam secara meluas kerana kesukaran mendapatkan anak benih yang tulin dan memerlukan teknologi khusus untuk penanamannya. (sumber)

Melalui penyelidikan yang dilakukan selama lapan tahun, MARDI akhirnya berjaya menghasilkan dua jenis pisang hibrid iaitu jenis MB1 dan MB2. Pisang biasanya sering diserang sejenis kulat iaitu Fusarium. Walau bagaimanapun, MARDI telah menghasilkan tiga jenis klon pisang daripada jenis biasa tetapi mempunyai ciri-ciri rintangan penyakit yang disebabkan oleh Fusarium.

Jenis-jenis klon pisang yang dihasilkan MARDI adalah Pisang Abu Baru, Pisang Embun Baru dan Pisang Gold Finger. Selain tahan penyakit, klon pisang MARDI juga berbuah dalam masa yang lebih singkat dan mengeluarkan hasil yang lebih tinggi berbanding pisang biasa.

Pisang klon dan hibrid baru ini semakin mendapat permintaan pasaran. Cara yang mudah untuk mendapatkan anak benih dengan cepat dan berganda besar jumlahnya adalah melalui kaedah "kultur tisu".

Setakat ini, pisang hibrid baru yang dihasilkan MARDI adalah khusus untuk tujuan pemprosesan seperti membuat kerepek sahaja. Rasanya yang agak kemasaman kurang sesuai dimakan begitu sahaja. (Sumber)

Durian adalah buah yang paling digemari di Malaysia kerana isinya yang enak, manis dan berlemak. Maka, tidak hairanlah jika negara China sahaja memesan sekitar 1,000 tan "Raja Buah" setiap bulan ketika tibanya musim durian.

Di Malaysia sahaja sudah mempunyai 204 varieti durian yang sudah didaftarkan dengan Jabatan Pertanian. 12 daripada varieti itu mempunyai nilai komersialnya yang tersendiri.

Dalam persaingan untuk menghasilkan baka terbaik, MARDI juga turut mempunyai kualiti klon durian terbaik tempatan. Malah, klon durian MARDI iaitu MDUR 78, MDUR 79 dan MDUR 88 dilihat mempunyai nilai komersial setara dengan raja kunyit atau musang king.

Baka MDUR 78 dan MDUR 79 sudah ada sejak 1991 lagi dan MDUR 88 pula diperkenalkan pada 1992 menerusi kacukan induk D10 dan D24. Isi durian MDUR 88 yang berwarna kuning keemasan, bertekstur halus, pejal dan rasa lemak manis membuatkan ia disukai ramai. (sumber)

Jagung manis merupakan tanaman daripada keluarga Gramineae yang berasal dari Amerika Tengah dan telah diperkenalkan di Malaysia pada awal tahun 70-an. Secara umumnya, jagung mempunyai nilai potensi yang lebih tinggi berbanding tanaman kontan lain (kacang tanah, ubi kayu, ubi keladi dan tebu).

Di Malaysia, kebanyakan petani menggunakan benih jagung hibrid dari Taiwan dan Thailand. Walaupun kualitinya lebih baik berbanding jagung tempatan tetapi harganya mahal dan memerlukan kos penjagaan yang tinggi.

Pada tahun 2008, MARDI bersama Green World Genetics (GWG) dan Tropical Fruit Network (TFNet) telah memulakan satu kajian untuk menghasilkan benih jagung manis tempatan berkualiti tinggi. Mereka telah menilai 26 hibrid jagung manis tempatan dan luar negara dan memilih lima yang terbaik.

Akhirnya, MARDI berjaya menghasilkan satu hibrid jagung baru iaitu Hibrimas yang mempunyai hasil lebih tinggi berbanding jagung manis tempatan. (sumber)


Sejarah Mengapa Bola Ragbi Berbentuk Bujur?

Jika dilihatkan pada bola sepak, bola keranjang, bola golf, bola tenis dan banyak lagi bola yang digunakan dalam sukan, terdapat persamaan di antara bola-bola ini.

Persamaan tersebut sudah tentunya bentuk bola iaitu sfera. Namun, terdapat satu sukan yang menggunakan bola berbentuk lain daripada yang lain, iaitu ragbi.

Pernahkah anda tertanya-tanya mengapa bola ragbi berbentuk bujur seperti telur?

Sebab utama di sebalik bentuk bujur ini ialah ketika bola rugbi pertama dibuat, mereka pada mulanya menggunakan pundi kencing babi yang kemudian disalutkan dengan kulit dan dijahit.

Untuk mengembangkan bola ini, mereka terpaksa menggunakan tenaga manusia iaitu meniup menggunakan mulut sendiri kerana ini berlaku sebelum pam bola dicipta.

Seperti yang anda dapat bayangkan, meniup bola sehingga kembang sempurna bukanlah sesuatu yang mudah dan ramai orang jatuh sakit disebabkan oleh pundi kencing yang digunakan akan mula mereput atau dijangkiti penyakit.

Jadi kerana mereka menggunakan pundi kencing babi, bola yang terhasil mempunyai bentuk dan saiz yang sedikit berbeza bergantung pada saiz pundi kencing.

Ia sering kali berbentuk lebih kepada bentuk buah plum, berbanding bulat atau bujur.

Walaubagaimanapun, Rugby School di England mahu menghasilkan bola ragbi yang lebih bujur bentuknya untuk lebih menonjol daripada yang lain dalam sukan ragbi, yang mana sedang berkembang di sekolah itu.

Sekitar tahun 1862, Richard Lindon yang merupakan pembuat bola ragbi menggunakan pundi kencing khinzir untuk sekolah itu berminat untuk mencari bahan yang lebih selamat untuk menggantikan pundi kencing itu selepas isterinya jatuh sakit akibat meniup menggunakan mulut.

Beliau mendapati bahawa getah India adalah bahan yang terbaik untuk menggantikan bahan sebelumnya tetapi bahan baru ini lebih sukar untuk ditiup menggunakan mulut.

Melihatkan situasi sukar ini, Richard kemudiannya mencipta pam tangan tembaga untuk digunakan bagi meniup bola itu.

Lama kelamaan bola ragbi dihasilkan menjadi bentuk bujur standard dan Richard mencipta bola panel 4 khusus untuk Rugby School.

Pada tahun 1892, Rugby Football Union (RFU) memutuskan untuk mewajibkan semua bola ragbi berbentuk bujur dan ini adalah saat di mana ukuran dan bentuk standard bermula.

Reka bentuk panel 4 yang baru telah dibangunkan untuk menjadi anggun dan kemas untuk membantu dalam teknik passing bola yang cepat dan juga kualiti bola ketika terbang apabila ditendang.

Pundi kencing khinzir tidak lagi digunakan pada hari ini dalam menghasilkan bola ragbi moden.


5 Prototaip Kereta Terbang Yang Benar-Benar Mampu Terbang

Usaha untuk membangunkan projek kereta terbang di negara kita memberikan banyak reaksi yang berbeza di kalangan ahli masyarakat.

Ini kerana bagi mereka yang menidakkannya, usaha itu dilihat sebagai satu cubaan 'syok sendiri' yang tidak akan membawa sebarang faedah akhirnya. Bagaimanapun, bagi mereka yang yakin dengan kemampuan tenaga tempatan - usaha ini merupakan sesuatu yang bakal mengubah persepsi kita terhadap kemampuan sendiri.

Di seluruh dunia, banyak sebenarnya projek membangunkan kereta terbang sedang dijalankan dan kereta terbang bukanlah lagi satu fantasi semata-mata. Sudah ada projek yang benar-benar berjaya menerbangkan kereta dan berikut adalah lima yang benar ada dalam dunia nyata.

Sudah pun dijual secara komersial, PAL-V Liberty merupakan hasil tangan syarikat PAL-V yang berpengkalan di Raamsdonksveer, Belanda. Merupakan gabungan kereta dan helikopter, PAL-V menyifatkan ciptaan mereka sebagai sebuah 'pesawat giro' yang menggunakan dua enjin berbeza.

Satu enjin khas untuk pemanduan di atas tanah berkuasa 99 kuasa kuda, mampu mencapai kelajuan 160km/j. Sebuah lagi enjin pula khas untuk penerbangan dan enjinnya mematuhi semua piawaian enjin pesawat Eropah dan Amerika Syarikat. Jadi pemandunya memerlukan lesen pesawat untuk melayakkan seseorang menerbangkannya.

Liberty memerlukan lebih kurang 5 ke 10 minit untuk bertukar mod daripada kereta kepada 'pesawat giro'. Untuk memilikinya, wujud dua model iaitu model 'sport' pada harga RM1.6 juta dan model 'pioneer' pada harga RM2.5 juta.

Sebuah projek yang mengambil masa sangat panjang daripada pelancarannya pada 2006, dengan prototaip pertama diperkenalkan pada tahun 2009 sebelum syarikat Geely dari China membeli pembangun kereta ini Terrafugia yang berpusat di Massachussetts, Amerika Syarikat pada tahun 2017.

Pertama kali berjaya terbang dan mendarat dengan selamat pada 23 Mac 2012 di New York, Transition mampu menerbangkan dua orang serentak dan mengikut jurucakap Geely, dirancang akan mula dipasarkan pada tahun 2019 pada harga RM1.6 juta seunit.

Setakat ini jarak penerbangan Transition diumumkan mampu mencecah 787 km jaraknya dengan kelajuan purata 172km/j. Di atas tanah, Transition mampu bergerak sepantas 110km/j.

Di antara semua kereta dalam senarai ini, Maverick LSA merupakan rekaan yang paling tradisional. Ini kerana jenama kereta terbang ini dibangunkan oleh I-TEC atau Indigenous Peoples’ Technology and Education Center bukan untuk tujuan keuntungan, tetapi lebih kepada usaha gerakan penyebaran Kristian.

Berikutan dana yang terhad, pembangunan Maverick juga agak kerap berdepan masalah kemalangan tetapi setakat ini belum ada berlaku kematian. Dibangunkan dengan tujuan memudahkan pendakwah Kristian sampai di tempat-tempat yang sukar dijejaki, harga bagi satu unit Maverick adalah RM392,000.

Sistem penerbangan Maverick menggunakan konsep luncuran angin dengan bantuan payung terjun, selain daripada satu model lagi mampu terbang dengan menggunakan enjin kipas sebagai pemacunya. Oleh kerana kemampuan yang terhad, kelajuan Maverick di udara hanya sekitar 65km/j pada ketinggian 600 kaki daripada permukaan.

Sudah dibangunkan sejak tahun 1989 dan kini telah masuk versi ke 3.0, model ini yang dibangunkan hasil kerjasama syarikat dari Belanda dan Slovakia ini berjaya memenuhi syarat-syarat sah penerbangan pada tahun 2015 selepas penerbangan pertama berjaya dilakukan pada tahun 2013.

Mempunyai kapasiti dua orang, rekaannya yang agak futuristik membolehkan AeroMobile dalam versi terbaru mencapai kelajuan sehingga 200km/j pada jarak 700 km di udara. Di atas tanah, AeroMobile mampu mencapai kelajuan 160km/j dengan jarak 875 km.

Memerlukan tiga minit untuk bertukar mod daripada kereta ke pesawat, harga AeroMobile agak tinggi iaitu RM4.2 juta. Sekiranya semuanya berjalan lancar, kumpulan pertama AeroMobile akan dikeluarkan pada tahun 2020.

Digelarkan sebagai kereta terbang terkecil dunia, sekumpulan jurutera di Toyota sedang sibuk membangunkan Skydrive. Rancangannya, Skydrive akan digunakan semasa pembukaan Sukan Olimpik 2020 di Tokyo kelak. Projek ini bermula secara sampingan pada tahun 2012 melibatkan beberapa orang jurutera Toyota, sebelum Toyota mengeluarkan dana bagi membantu pembangunannya secara serius.

Setakat ini pembangunannya yang dilakukan secara lebih kecil berbanding syarikat dalam senarai, sudah berjaya menerbangkan model yang mempunyai skala 1/5 daripada saiz sasaran - sebelum jatuh terhempas.

Mempunyai berat 400kg, sasaran kumpulan pembangunnya yang dinamakan Cartivator agar mampu terbang sepantas 100km/j dengan ketinggian 50m. Di atas jalan raya pula, Skydrive mampu mencecah 60km/j. Buat masa sekarang, Skydrive mampu terapung - tetapi tidak diketahui sama ada Skydrive akan mampu terbang dengan baik lengkap dengan pemandunya, pada hari pembukaan Olimpik yang akan dilangsungkan pada 24 Julai 2020.

Sama-samalah kita tunggu dan lihat. Tapi nampak macam lama lagi je pembangunan dia. Rupa pun masih macam dron gergasi.


Mengapa Stesen Minyak Selalu Terletak Bersebelahan Antara Satu Sama Lain?

Adalah menjadi satu perkara yang sangat biasa jika anda ternampak sebuah stesen minyak terletak bersebelahan dengan stesen minyak lain.

Namun, pernahkah anda tertanya-tanya mengapa hal ini berlaku sedangkan masih terdapat banyak kawasan di sekitar?

Begitu juga dengan rangkaian makanan segera di mana KFC biasanya terletak bersebelahan dengan McDonald's?

Dan mengapa kedai runcit, bengkel kereta serta restoran sering kali wujud dalam kumpulan dan tidak berselerak di seluruh kawasan dalam sesebuah komuniti?

Walaupun terdapat beberapa faktor yang diambil kira untuk menentukan di mana lokasi perniagaan anda, kelompok jenis syarikat yang serupa dapat dijelaskan oleh satu kisah yang sangat ringkas, dikenali sebagai Model Persaingan Spasial Hotelling.

Untuk menjelaskan model ini, cuba bayangkan situasi antara dua gerai ais krim di bawah ini.

2 buah gerai ais krim berniaga di sebuah pantai dan sudah tentunya setiap gerai ais krim mahu berada di lokasi terdekat dengan pelanggan.

Anggap bahawa dari hujung kiri pantai ke hujung kanan pantai sebagai satu garis lurus.

Jika gerai berwarna biru dan hijau diletakkan secara sama adil di sepanjang pantai, maka gerai biru akan mendapat semua pelanggan di sebelah kiri dan gerai hijau akan mendapat semua pelanggan di sebelah kanan.

Lokasi kedua-dua gerai ini adalah bagus untuk semua orang yang terlibat kerana kedua-duanya berada di lokasi terdekat dengan pelanggan di kedua-dua belah pantai.

Walaubagaimanapun, setiap gerai ini mahu berada lebih dekat dengan lebih ramai pelanggan, maka gerai hijau fikir apa yang akan berlaku jika ia bergerak mendekati gerai biru.

(Gerai hijau cuba menghampiri gerai biru untuk dapatkan lebih ramai pelanggan)

Apabila gerai hijau bergerak menghampiri gerai biru, ia sebenarnya membolot sebahagian daripada pelanggan yang datang ke gerai biru.

Kini, gerai hijau mendapat lebih daripada separuh pelanggan yang mengunjungi pantai tersebut.

Gerai biru kemudian berfikiran yang sama dengan gerai hijau dan memutuskan bahawa ia akan mendapat kembali pelanggannya dengan juga bergerak lebih dekat dengan garisan tengah pantai.

Perpindahan gerai biru ke tengah pantai membuatkan ia mendapat semula pelanggannya yang dirampas oleh gerai hijau.

(Gerai biru menghampiri ke tengah pantai untuk mendapatkan kembali pelanggan yang hilang)

Seperti yang anda lihat, gerai biru dan hijau ingin berpindah lebih dekat dengan tengah pantai supaya mereka dapat lebih ramai pelanggan.

Akhirnya, kedua-dua gerai itu berakhir di tengah-tengah pantai dan kini, mereka sama hampir dengan semua pelanggan yang berada di sepanjang garis pantai.

Apa yang menarik dalam situasi ini adalah tiada di antara mereka yang ingin berpindah lagi. Jika mana-mana gerai bergerak ke kanan atau ke kiri, maka gerai itu akan mendapat kurang daripada separuh pelanggan yang datang ke pantai.

Pada ketika ini, gerai biru dan hijau telah mencapai apa yang ahli teori menggelarkannya sebagai "Keseimbangan Nash", titik di mana kedua-duanya tidak dapat memperbaiki kedudukan lagi dengan menyimpang dari strategi semasa.

Strategi asal mereka di mana mereka berada di kedudukan awal tidak bertahan kerana ia tidak mencapai Keseimbangan Nash.

Dengan kedua-dua gerai kini berada di tengah-tengah pantai, mereka tidak boleh lagi boleh berpindah untuk menghampiri pelanggan yang berada jauh, tanpa memberikan kesan kepada pelanggan sedia ada.

Walau bagaimanapun, mereka tidak lagi mempunyai penyelesaian sosial yang optimum, kerana pelanggan di kedua-dua hujung pantai perlu berjalan lebih jauh daripada yang diperlukan untuk membeli ais krim.

Jadi, ini adalah penyelesaian kepada persaingan ini dan sebab mengapa perniagaan-perniagaan sering terletak bersebelahan dengan pesaing mereka.

Apabila bersaing berkenaan dengan lokasi, semua orang mahu lokasi di tengah-tengah untuk berada sehampir yang boleh dengan seramai pelanggan yang boleh.

Pelanggan mungkin akan mendapat layanan dan perkhidmatan yang lebih baik dengan gerai-gerai ini diletakkan di seluruh kawasan komuniti, tetapi ini akan membuatkan perniagaan tersebut terdedah kepada persaingan yang agresif.

Dalam dunia sebenar, para pelanggan datang dari lebih dari satu arah dan perniagaan-perniagaan bebas bersaing dengan strategi pemasaran masing dengan membezakan kepelbagaian produk mereka serta dengan pemotongan harga.

Tetapi di apa yang paling penting bagi strategi mereka adalah, syarikat-syarikat suka berada sehampir yang boleh dengan pesaing mereka.

2. Kenapa Stesen Minyak Terletak Bersebelahan Antara Satu Sama Lain?


Kisah 'Dukun' Indonesia yang Menggemparkan Dunia - Ahmad Suradji

Nama Ahmad Suradji mungkin kedengaran asing bagi masyarakat pada hari ini tetapi ia merupakan nama yang pernah menggemparkan dunia dan menjadi bualan ramai sekitar tahun 1990-an.

Ini kerana pemilik nama dari Indonesia ini merupakan seorang dukun yang juga dikenali sebagai pembunuh bersiri paling kejam dalam sejarah negara itu. Bukan sedikit jumlah mangsa yang dibunuhnya tetapi sebanyak 42 orang. Jika Ahmad Suradji tidak ditangkap dan dijatuhkan hukuman, mungkin ramai lagi yang akan menjadi korbannya.

Ahmad Suradji atau nama asalnya, Nasib, dilahirkan pada 10 Januari 1949 di Medan. Dia juga dikenali sebagai Nasib Kelewang (kerana sering mencuri lembu dengan membawa kelewang) dan Datuk Maringgi (gelaran yang diberikan kepadanya ketika menjadi dukun).

Sejak dari muda lagi, Ahmad Suradji bekerja sebagai pengembala dan penternak lembu. Selain itu, dia juga mempunyai kerjaya sebagai seorang dukun atau bomoh. Ia tidak begitu menghairankan kerana bapanya juga adalah seorang dukun di kampungnya

Ahmad Suradji mula mempelajari ilmu hitam dari bapanya seawal usia 12 tahun lagi. Namun, dia menjadi begitu serius tentang ilmu kedukunan ini ketika mencapai usia 20 tahun.

Pada tahun 1986 ketika berumur 36 tahun, Ahmad Suradji mendakwa bahawa arwah bapanya datang melawatnya dalam mimpi dan mengarahkannya untuk membunuh seramai 70 orang wanita dan meminum air liur mereka jika ingin ilmunya menjadi sempurna. Sejak itu, kegilaan Pembunuh Bersiri Ilmu Hitam ini bermula.

Bukan itu sahaja kisah pelik mengenai Pembunuh Bersiri Ilmu Hitam ini. Kehidupan peribadinya juga mengundang pelbagai kontroversi. Ahmad Suradji telah berkahwin dengan tiga orang isteri, di mana semuanya adalah saudara bernama Tumini, Tuminah dan Ngatiyah.

Hasil perkahwinannya songsangnya, Ahmad Suradji dikurniakan 9 orang anak yang juga tinggal serumah. Apabila perbuatannya itu ditegur ibu kandungnya sendiri, Ahmad Suradji menghalau ibunya keluar dari rumah.

Sebagai seorang dukun yang disegani dan terkenal, dia tidak perlu pergi mencari mangsa. Ramai pelanggan terutamanya wanita datang untuk berjumpa dengan Ahmad Suradji bagi meminta bantuan agar kelihatan lebih sihat, cantik, kaya dan membuatkan pasangan lebih setia.

Sebelum membunuh mangsa-mangsanya, dia akan mengaut keuntungan terlebih dahulu dengan mengenakan bayaran sekitar RM 1000-1200 untuk perkhidmatan yang diberikan. Dia kemudian akan membawa mangsanya ke ladang tebu berhampiran rumahnya.

Untuk melengkapkan ritual, mangsa-mangsanya akan ditanam sehingga paras pinggang dalam keadaan berbogel. Ahmad Suradji kemudian akan mencekik mangsa menggunakan wayar sehingga mati dan mengumpulkan air liur mereka dalam satu bekas untuk diminumnya.

Dia juga akan menghadapkan muka mangsa ke arah rumahnya supaya ilmu hitamnya semakin kuat. Dia menggunakan modus operandi yang sama ke atas semua mangsa-mangsanya. Apabila tiada pelanggan yang datang, Ahmad Suradji akan keluar mencari pelacur untuk dijadikan mangsa.

Selama 11 tahun bermula dari 1986 hingga 1997, dukun itu berjaya menyembunyikan perbuatan terkutuknya itu. Namun, kegiatan terkutuknya itu bakal berakhir. Sepandai-pandai tupai melompat, akhirnya jatuh ke tanah jua.

Pada 24 April 1997, seorang gadis bernama Sri Kemala Dewi yang berusia 21 tahun telah meminta seorang penarik beca membawanya ke rumah “Datuk” dan berpesan agar merahsiakan perkara itu. Tiga hari kemudian, mayat Dewi ditemui di ladang tebu oleh penduduk tempatan yang kemudiannya memaklumkan perkara itu kepada pihak polis.

Penarik beca bernama Andreas yang mendengar berita itu memaklumkan pihak polis bahawa dia pernah menghantar Dewi ke rumah Ahmad Suradji tiga hari sebelum itu. Berdasarkan maklumat itu, pihak polis pergi ke rumah dukun itu untuk menyoalnya.

Pada mulanya Ahmad Suradji tidak mengaku tetapi setelah rumahnya digeledah, pihak polis menemui pelbagai barangan milik Dewi dan mangsa-mangsa lain. Pembunuh Ilmu Hitam itu akhirnya mengaku telah membunuh seramai 42 orang wanita.

Namun, pihak polis tidak menolak jumlah itu mungkin lebih tinggi. Ini kerana selepas penemuan 42 mayat di ladang tebu miliknya, sebanyak 80 buah keluarga tampil membuat laporan kehilangan ahli keluarga wanita mereka.

Perbicaraan ke atas Ahmad Suradji bermula pada 21 Disember 1997. Pada 27 April 1998, pihak mahkamah mendapati Ahmad Suradji bersalah kerana melakukan pembunuhan bersiri paling teruk di Indonesia. Dia telah dijatuhkan hukuman mati.

Sebelum menjalani hukuman mati, Ahmad Suradji telah dipenjarakan selama 10 tahun. Ketika dalam penjara, dia dikatakan telah bertaubat dan mendalami ilmu agama. Dia juga dikatakan telah memberikan khidmat nasihat dalam hal agama kepada banduan-banduan lain.

Pada 10 Julai 2008, Ahmad Suradji yang berumur 59 tahun telah dihukum bunuh oleh pasukan penembak. Maka berakhirlah kisah Pembunuh Bersiri Ilmu Hitam yang menggemparkan Indonesia dan seluruh dunia itu.

Selain Ahmad Suradji, isteri pertamanya, Tumini, juga dijatuhkan hukuman mati kerana bersubahat dengan suaminya dalam membantu melakukan pembunuhan bersiri itu.

2. Ahmad Suradji - Pembunuh bersiri Indonesia yang menggemparkan dunia


5 Perkara Harian Yang Membuatkan Wanita Tidak Subur

Menurut Jabatan Perangkaan Malaysia, rakyat Malaysia tidak mempunyai jumlah bayi yang cukup dan kadar kesuburan terus merudum kepada 1.8 bayi sahaja bagi setiap wanita.

Pada tahun 2018, Malaysia hanya melihat kelahiran seramai 501,495 bayi sahaja, menurun sebanyak 1.3% berbanding tahun 2017.

Rakyat Malaysia tidak mempunyai bayi yang cukup, dan kadar kesuburan terus jatuh ke 1.8 bayi setiap wanita, Jabatan Perangkaan Malaysia telah mendedahkan.

Tubuh badan manusia bertindak dengan cara yang sangat misteri apabila ia melibatkan proses untuk menghasilkan nyawa baru dan terdapat faktor-faktor tertentu yang boleh mempengaruhi kemungkinan seseorang wanita itu untuk hamil.

Kadang-kala, perkara-perkara yang paling remeh pun dapat mengurangkan kesuburan dan merendahkan peluang wanita untuk hamil.

iluminasi.com kongsikan 5 faktor yang boleh membuatkan wanita tidak subur.

Walaupun senaman boleh meningkatkan kesuburan terutamanya dalam kalangan wanita yang mempunyai masalah obesiti, namun terlalu banyak bersenam juga boleh memberikan lebih banyak mudarat daripada manfaat.

Doktor mencadangkan bahawa latihan yang intensif dan berlebihan boleh mempengaruhi tahap hormon dan mengganggu kitaran haid, menyebabkan tahap progesteron yang rendah.

Wanita yang bersenam dengan kerap dan bertujuan untuk menurunkan berat badan lebih cenderung untuk mengehadkan pengambilan kalori dan mempunyai diet tidak seimbang.

Sekiranya seorang wanita bersenam dengan terlalu keras, ini menimbulkan tekanan pada badan sekaligus mengurangkan kesuburan.

Ini tidak bermakna bahawa mereka ini harus berhenti daripada bersenam, namun mereka perlu mengurangkan dan "mendengar"apa yang dimahukan oleh badan sendiri.

Kaitan yang tepat antara kemandulan dan tekanan masih tidak diketahui, tetapi ramai penyelidik menyimpulkan bahawa tekanan dan kebimbangan psikologi mempengaruhi peluang seseorang wanita untuk hamil.

Sesetengah wanita mungkin lebih terjejas disebabkan oleh tekanan berbanding wanita-wanita lain.

Selain itu, ramai yang mula bimbang tentang ketidakupayaan untuk hamil yang menyebabkan kemurungan dan tekanan yang berlebihan terhadap wanita.

Apabila seseorang itu tertekan, tahap hormon kortisol dan adrenalin akan menjadi tinggi yang mana boleh mempengaruhi fungsi tubuh.

Ini memburukkan lagi keadaan kesihatan kronik dan membuatkan kemungkinan penyakit-penyakit baru, seperti obesiti dan disfungsi metabolik.

Mengamalkan kesedaran dan mempelajari lebih lanjut mengenai teknik menangani tekanan boleh membantu menghapuskan kesan tekanan pada badan.

Jumlah telur yang dihasilkan oleh seorang wanita sepanjang hidupnya akan ditentukan apabila dia dilahirkan.

Umur dan kualiti telur akan semakin teruk dari segi kualiti apabila seseorang wanita itu semakin tua.

Dalam usia 20-an, seorang wanita mempunyai peluang 25 hingga 30% hamil setiap bulan.

Kebarangkalian ini berkurang hingga 5% bagi wanita pada usia 40 tahun.

Dan sudah pastinya setiap wanita itu berbeza-beza dan adalah mustahil untuk meramalkan dengan tepat hasil daripada percubaan untuk hamil.

Namun, para doktor memberikan amaran bahawa usia adalah faktor yang penting yang mempengaruhi kesuburan.

Malah, rawatan IVF sekalipun tak semestinya dapat mengatasi komplikasi umur.

Menurut Persatuan Amerika untuk Perubatan Reproduktif, memiliki berat badan yang lebih dan kurang daripada normal adalah sebab utama bagi ketidaksuburan dalam 12% daripada keseluruhan kes.

Berat badan yang tidak sihat boleh menyebabkan masalah dengan tahap hormon yang seterusnya membawa kepada masalah ovulasi, kitaran haid tidak teratur dan meningkatkan risiko keguguran.

70% wanita yang berjaya mendapatkan berat badan normal mampu hamil tanpa sebarang rawatan tambahan.

Wanita perlu memastikan bahawa indeks jisim badan mereka (BMI) berada dalam lingkungan yang sihat dan berunding dengan pakar diet untuk pelan diet.

Sebagai pengguna, kita mungkin menganggap bahawa produk kosmetik untuk badan dan bahan kimia pembersihan rumah yang digunakan selamat, tetapi ini tidak semestinya betul.

Penyelidikan menunjukkan bahawa bahan kimia tertentu, seperti phthalates dan parabens, boleh menyebabkan gangguan endokrin dan masalah lain yang berkaitan.

Kajian menunjukkan bahawa walaupun bahan kimia ini selamat ketika diuji di makmal, saintis masih tidak tahu pasti bagaimana ia boleh berinteraksi antara satu sama lain dalam tubuh.

Jika dilihatkan pada hari ini, tahap obsesi wanita menggunakan produk seperti produk kecantikan dan untuk kurus adalah sangat membimbangkan.

Walaupun kajian lanjut diperlukan, adalah lebih baik untuk kita mengelakkan perkara ini daripada berlaku, berbanding cuba untuk merawatnya.

Kita harus produk kosmetik yang lebih semulajadi dan hadkan pendedahan anda terhadap produk yang mempunyai bahan kimia.


5 Negara Dengan Capaian Internet Paling Ketat Dikawal Kerajaan

Setiap hari pasti ada rungutan tentang capaian internet di negara kita, yang kerap kali dikatakan perlahan serta tidak mampu menyaingi negara-negara Asia Tenggara lain.

Tidak dapat dinafikan kelajuan internet kita mungkin kurang menyerlah berbanding kelajuan terkini, tetapi daripada segi sistem, undang-undang dan infrastruktur - negara kita boleh berbangga dengan apa yang sudah kita kecapi ketika ini. Setiap hari kita masih boleh mengakses internet tanpa gangguan, melainkan anda cuba mengakses laman-laman web yang benar-benar perlu disekat.

Bagaimana agaknya kisah tentang capaian internet di negara yang benar-benar berusaha menyekat rakyat mereka, daripada melayari apa yang mereka mahukan? Berikut adalah lima negara dalam dunia paling ketat mengawal internet dan bagaimana kesannya pada masyarakat mereka.

Sistem regulasi serta kawalan jaringan internet yang digunakan oleh kerajaan China ke atas rakyat mereka, merupakan sistem sekuriti paling maju yang ada setakat ini untuk tujuan itu. Sistem tapisan utama mereka dikenali sebagai 'The Great Firewall of China' atau GFW diambil sempena nama Tembok Besar China yang ada.

Sistem itu dibangunkan dengan menggabungkan undang-undang yang menghalalkan kawalan kerajaan ke atas semua akses keluar masuk capaian internet dibantu oleh teknologi moden yang dibangunkan. Tujuan utamanya adalah untuk menghalang pengguna di China mengakses sesetengah laman web yang hendak dihalang seperti majoriti laman web media sosial termasuklah enjin carian Google sendiri, sebelum dilonggarkan kawalannya.

Digunakan sebagai salah satu metode mengawal unsur-unsur buruk 'mengganggu' pemikiran rakyat China, sistem GFW juga dikatakan sebagai salah satu usaha dalam melindungi rahsia-rahsia syarikat teknologi rakyat China daripada dicerobohi informasi dalamannya - agar kerjasama syarikat-syarikat ini dengan kerajaan China dalam pembangunan teknologi-teknologi baru dapat terus dipelihara.

Walaupun dilihat buruk daripada perspektif masyarakat luar, sekatan ini sebenarnya banyak membantu usahawan China membangunkan sendiri alternatif sebagai ganti laman web yang disekat - seterusnya menjadikan aplikasi milik orang tempatan sebagai pilihan mutlak warga China keseluruhannya, tanpa perlu bergantung dengan sistem yang dibangunkan orang luar.

Sejak beberapa tahun kebelakangan ini, kerajaan Ethiopia dikatakan semakin gemar menggunakan kuasa mereka dalam menyekat bukan saja capaian internet, malahan rangkaian telekomunikasi - bagi menghalang penyebaran bahan yang membawa sentimen anti kerajaan.

Pada bulan Jun 2016, atas beberapa tunjuk perasaan yang berlaku, kerajaan Ethiopia didapati dengan sengaja mengganggu akses internet ke atas laman media sosial serta aplikasi mesej.

Tindakan itu dikatakan agak melampau kerana negara itu sendiri tidak memiliki jumlah pengguna internet yang besar, dengan hanya 15 peratus penduduk negara itu mempunyai capaian internet. Angka itu dijangkakan tidak akan berkembang pesat disebabkan oleh sekatan kerajaan ke atas pasaran penyedia internet (ISP), memilih untuk menghadkan jumlah ISP yang ada agar senang dipantau dan dilesenkan.

Oleh kerana itulah tidak besar jumlah penduduk Ethiopia memiliki telefon pintar, dengan majoriti antara mereka masih bergantung kepada capaian internet melalui kafe-kafe siber yang ada. Sehingga kini kerajaan Ethiopia masih mengamalkan kaedah serupa bagi mengekalkan kuasa, menyekat kandungan yang sensitif dan mematikan capaian internet setiap kali berlakunya insiden anti kerajaan.

Berikutan ketatnya kerajaan Iran melindungi bagaimana mereka menyekat capaian internet dalam usaha melindungi rakyat mereka daripada anasir luar, tidak banyak yang kita ketahui pada awalnya tentang langkah negara itu. Bagaimanapun, beberapa orang warga Iran yang tidak diketahui bekerjasama dengan penyelidik daripada University of Michigan berjaya mencerahkan apa yang kita tidak ketahui.

Kerajaan Iran mewujudkan satu sistem tapisan berpusat yang menyelia semua akses keluar masuk capaian internet negara itu, dengan keutamaan sekatan diberikan kepada laman pornografi dan banyak laman web dalam senarai 500 laman web paling popular dunia.

Pada tahun 2018, aplikasi Telegram yang menjadi pilihan 40 juta rakyat Iran disekat atas alasan keselamatan negara kerana menjadi medan penyebaran sentimen anti kerajaan yang aktif. Sudah beberapa kali tangkapan melibatkan pengendali-pengendali bilik Telegram dilakukan, dengan kes terbaru melibatkan seorang pengendali Telegram berpengaruh bernama Ruhollah Zam, seorang pelarian di Perancis yang didakwa bersubahat dengan kerajaan Perancis, Israel dan Amerika Syarikat.

Kisah berkenaan apa yang berlaku kepada aktivis Bassel Khartabil yang mati dibunuh semasa dalam tahanan kerajaan Syria, dikatakan akan terus menghantui negara itu. Seorang aktivis kebebasan internet yang layak dikatakan pakar ICT, Bassel dikatakan bertanggungjawab memulakan tuntutan agar sekatan ke atas capaian internet dibuka bagi rakyat Syria.

Gerakan aktivis yang didokong beliau layak dikatakan berjaya mengubah keterbukaan kerajaan Syria dalam meningkatkan lagi infrastruktur internet di negara itu, dengan banyak laman web luar seperti Wikipedia dan Wordpress mula dibenarkan aksesnya sekitar 2017. Jumlah pengguna internet Syria bertambah tahun ke tahun sehingga mencecah 32% daripada keseluruhan populasi, setakat tahun 2018.

Walaupun semakin baik, sekatan ke atas internet di Syria masih belum layak dikatakan bebas. Kekangan untuk mengakses laman web yang berkait dengan politik serta hal ehwal antarabangsa masih belum dibuka sepenuhnya - dengan masyarakat Syria perlu bergantung kepada laman berita tempatan atau laman berita negara Arab lain yang dibenarkan untuk diakses dan dibaca.

Anda mahu tahu sesuatu yang memeranjatkan? Pada hujung tahun lepas sekitar bulan Disember 2017, rakyat Cuba baru mula boleh menikmati akses internet peribadi dengan menggunakan rangkaian 3G.

Kemudiannya, pada tarikh 22 Julai 2019 kerajaan Cuba menarik balik larangan mengimport masuk peranti 'router internet', membolehkan orang ramai mula mendaftar peranti mereka dengan satu-satunya ISP di negara mereka iaitu ETECSA - membolehkan rakyat Cuba mengakses internet di rumah.

Sebelum larangan itu ditarik, majoriti rakyat Cuba perlu hadir ke kawasan-kawasan 'hotspot' kelolaan ETECSA bagi mengakses internet atau kafe siber yang disediakan kerajaan. Adalah satu pemandangan biasa di Cuba apabila puluhan warga mereka berkumpul di satu tempat, sambil setiap orang menghadap telefon masing-masing.

Akses internet mereka dikawal sepenuhnya kerajaan, dengan ETECSA setakat Mac 2019 perlu membayar yuran khas bagi melakukan penyambungan kepada laman-laman web gergasi seperti Google dan Youtube - disebabkan oleh ketiadaan infrastruktur yang lengkap, memerlukan sambungan dilakukan oleh pihak ketiga ke rangkaian antarabangsa.

Ini menyebabkan kos internet di sana sangat tinggi - sekitar RM4.20 satu jam tidak dibantu dengan kadar purata gaji yang rendah sebulan bagi 61% penduduk negara itu, iaitu RM103.59. Ini bermakna semasa artikel ini ditulis, penduduk Cuba masih membelanjakan 4 ke 10% pendapatan mereka sebulan - hanya untuk mengakses internet selama satu jam!


5 Cara Kita Sedang Dikawal Oleh Komunis China

Mungkin anda yang sedang membaca artikel ini di luar China berfikiran bahawa China tidak mengawal anda dalam apa cara sekalipun.

Namun apa yang anda tidak sedar adalah Republik China mempunyai pengaruh terhadap hidup anda lebih daripada anda tahu.

Ketika sesetengah orang mungkin berhadapan dengan kesukaran dari segi ekonomi disebabkan oleh pertikaian perdagangan atau sesetengah politik yang tidak masuk akal, kebanyakan daripada kita pula dipengaruhi oleh China.

iluminasi.com kongsikan 5 cara kita sedang dikuasai oleh Komunis China.

Siapa yang tak kenal dengan aplikasi ini, kan? Walaupun anda tidak menggunakannya, pastia anda akan terlihat video-video Tik-Tok yang dimuat naik atau dikongsi oleh pengguna lain jika melayari laman Facebook atau Instagram.

Tik-Tok adalah sebuah aplikasi yang dikeluarkan pada tahun 2017, tetapi ia telah menjadi salah satu aplikasi media sosial video pendek yang paling popular untuk remaja di seluruh dunia pada ketika ini.

Dan jika anda berasakan bahawa tidak mungkin sebuah aplikasi seperti Tik-Tok boleh mempengaruhi generasi milenium dunia, anda mungkin tidak sedar akan jangkauan yang boleh dicapai oleh aplikasi ini.

Menjelang akhir tahun 2019, aplikasi ini telah dimuat turun lebih daripada 80 juta kali dan jumlah ini adalah di Amerika Syarikat sahaja.

Oleh kerana aplikasi ini dimiliki dan beroperasi di luar China, kerajaan AS telah melabelkannya sebagai ancaman keselamatan nasional berikutan penyiasatan oleh Institut Peterson untuk Ekonomi Antarabangsa.

Aplikasi ini telah dikatakan secara khususnya telah mengenal pasti lokasi dan aktiviti anggota Angkatan Bersenjata yang menggunakan Tik Tok.

Apa yang lebih membimbangkan adalah, data biometrik yang diperolehi oleh aplikasi itu secara bebas dikongsi dengan kerajaan China, yang menguasai industri siber di negara itu.

Jika anda menggunakan aplikasi ini, kemungkinannya seseorang dalam kerajaan China tahu mengenainya.

Disebabkan Reddit adalah sebuah syarikat milik Amerika Syarikat, anda mungkin beranggapan bahawa ia berada di luar pengaruh China.

Sebagai syarikat awam, hal ini tidak benar dan apabila laman ini mengumpulkan sebanyak RM1.2 bilion pada Februari 2019 melalui jualan saham, salah satu pelabur utama adalah Tencent Holdings Ltd, sebuah syarikat internet Cina.

Pembelian atau pembiayaan ini mencetuskan tindak balas terhadap laman sesawang ini, terutamanya disebabkan oleh dasar China yang menyekat kandungan yang menyinggung perasaan atau berpotensi memnyebabkan kemarahan.

Ini termasuk video-video Protes Tiananmen Square dan gambar-gambar Winnie the Pooh berikutan perbandingan antara beruang ini dengan diktator Cina Xi Jinping.

Reddit mengesahkan sokongan Tencent dengan pelaburan bernilai RM600 juta dan tidak mungkin kerajaan atau syarikat China akan melabur jumlah sebesar ini tanpa mendapat pengaruh.

China adalah salah satu negara paling hebat dalam pertahanan dan serangan siber.

Dan melihatkan bahawa ia juga memiliki antara salah satu program propaganda paling berpengaruh di dunia, maka kemungkinan besar Reddit adalah destinasi popular untuk pengaruh yang berpotensi.

Laman ini dipenuhi dengan troll China, yang sering disebut sebagai "Chinabots" oleh komuniti dalam talian dan satu-satunya subreddit (komuniti dalam talian tertentu dan maut naik yang berkaitan dengannya) yang menyokong presiden AS ketika ini telah dimasukkan ke dalam kuarantin tetap supaya pengaruhnya tidak dapat menyebar.

Unsur-unsur nadir Bumi adalah unsur-unsur yang paling sukar dicari dan diproses. Bukan itu sahaja, malah ianya sangat penting dalam industri elektronik.

Segala-galanya dari lensa kamera di telefon anda kepada panel solar yang digunakan untuk menghasilkan tenaga boleh diperbaharui mengandungi unsur-unsur nadir bumi.

Dan seperti yang anda dapat jangka, China mempunyai monopoli perlombongan dan memproses unsur-unsur ini.

China menyumbang lebih daripada 95% daripada pengeluaran unsur-unsur ini di dunia, yang meletakkan negara ini lebih berkuasa daripada mana-mana negara di seluruh dunia.

Untuk lebih jelas, unsur-unsur nadir bumi tidaklah begitu jarang ditemui, tetapi ia terbentuk dalam kepekatan terhad (deposit), yang sukar untuk dilombong dan lebih sukar untuk diproses.

Amerika Syarikat menutup kemudahan pemprosesannya pada awal tahun 2000 dan sejak itu, permintaan terhadap unsur-unsur nadir bumi meningkat dengan pesat dengan kemunculan produk elektronik baru, pesawat berprestasi tinggi dan sistem senjata.

Selagi China memegang monopoli pemprosesan unsur-unsur nadir bumi, kita semua akan bergantung kepada negara Komunis ini.

Terdapat jenaka di mana semua barangan di Amerika Syarikat adalah buatan China dan walaupun kenyataan ini tidaklah 100% benar, ia adalah kira-kira 10% tepat.

Saban hari, semakin banyak syarikat-syarikat yang memindahkan pusat pengeluaran mereka ke China dan sebabnya adalah sangat ringkas, iaitu tenaga buruh China sangat banyak.

Dan yang paling penting, ia adalah sangat murah jika dibandingkan dengan di Amerika Syarikat.

Semua piawaian barat terhadap hak-hak pekerja dan jangkaan gaji minimum tidak lagi diendahkan bagi menjimatkan wang untuk kos produk dan hasilnya, kita boleh membeli produk dengan harga yang agak murah jika tidak dibuat di Amerika Syarikat.

Kebanyakan produk yang kita beli pada harini adalah buatan Amerika Syarikat, namun dipasang di China dan ini adalah istilah yang sering dilihat pada produk di Barat.

Adalah lebih murah untuk menghantar bahagian-bahagian ke China dan dipasangkan oleh buruh China kemudiannya dihantar semula ke Amerika Syarikat, daripada melakukan semua proses di Amerika Syarikat.

Ini terpakai kepada pelbagai produk, tetapi salah satu yang paling penting iaitu iPhone dan kebanyakan produk Apple, dipasang dan / atau dibuat di China.

Dan jika anda membaca artikel ini menggunakan iPhone, anda berhutang budi dengan orang-orang China dan kerajaan mereka.

Apabila bercakap mengenai penggodam atau hackers, Amerika Syarikat dan sekutunya di Eropah berada jauh di belakang China dari segi anggota dan juga keupayaan.

Ketika Barat sibuk memberi tumpuan kepada pertahanan, tentera China bertungkus-lumus bekerja dalam mewujudkan sebuah "tentera penggodam" yang terdiri daripada 50,000 hingga 100,000 penggodam.

Tentera penggodam China secara kerap menjejaskan segala-galanya dari rahsia korporat dan perdagangan hinggalah kepada memasang malware pada aplikasi popular yang digunakan oleh berjuta-juta orang.

Berkemungkinan besar bahawa maklumat anda telah dikompromikan oleh penggodam di China dan tak banyak yang anda boleh buat mengenainya.

Jika anda menggunakan Internet untuk membayar sesuatu atau meleretkan kad debit anda di kedai-kedai, maklumat itu mungkin telah dicuri dalam salah satu daripada banyak kecurian data.

Ini boleh berlaku akibat kejahatan orang dari mana-mana bahagian dunia, tetapi sebahagian besarnya dilakukan oleh penggodam China.


Apa Yang Sami Buddha Buat Setiap Hari?

Sekiranya anda berkunjung ke negeri utara Semenanjung Malaysia, khasnya Perlis, Kedah dan Pulau Pinang - amat mudah untuk anda bertemu dengan kumpulan atau individu Sami Buddha berjalan dengan pakaian warna jingga mereka.

Ada juga di antara mereka yang bertanggungjawab mengutip derma bagi tujuan memudahkan aktiviti keagamaan mereka, sehinggakan langkah itu ditiru oleh beberapa individu tidak bertanggungjawab; menyamar sebagai Sami Buddha bagi mendapatkan wang secara mudah.

Pernah tak anda terfikir, apa sebenarnya yang mereka lakukan setiap hari?

Untuk menjadi seorang Sami secara rasmi memang memerlukan pengorbanan yang cukup besar daripada setiap individu penganut agama Buddha. Ini kerana hidup sebagai seorang Sami memerlukan seseorang meninggalkan sepenuhnya kehidupan mereka sebelum itu, menjadikan tokong-tokong Buddha sebagai kediaman baru mereka sehingga ke akhir hayat.

Matlamat mengabdikan diri sebagai seorang Sami hanya satu - mencapai apa yang dikatakan sebagai 'sopdhisesa nirvana', makam tertinggi yang cuba dicapai setiap penganut agama Buddha bagi menyucikan diri seterusnya meninggalkan segala bentuk godaan yang ada di dunia.

Berikutan zaman yang moden, syarat-syarat asas untuk menjadi seorang Sami kini menjadi lebih mudah tidak lagi terikat seperti sebelum ini. Pada asasnya, seorang yang ingin menjadi Sami perlu mengetahui beberapa bab terpenting tentang ajaran Buddha, seperti empat kebenaran, lapan jalan ketetapan serta kaedah untuk mencapai tahap kesucian diri.

Selain itu, sifat-sifat keji dalam diri perlulah dilatih untuk dihindarkan dan seorang Sami Buddha wajib untuk langsung tidak mementingkan diri sendiri selama mana dia hidup.

Secara amnya tidak ada syarat umur minima dan maksima bagi seseorang memilih hidup ini, namun kebiasaannya kanak-kanak berusia 7 tahun merupakan yang paling muda akan diterima masuk. Individu itu perlulah sendirian, tiada pasangan hidup. Sekiranya ada, dia perlulah mencerai atau melepaskan pasangannya terlebih dahulu.

Menjadi Sami memerlukan seseorang itu waras, sihat dan sedar tanggungjawab yang akan dipikulnya untuk belajar dan berkhidmat. Bagi memenuhi tuntutan meninggalkan dunia sepenuhnya, seorang Sami dimestikan agar tidak lagi mempunyai sebarang hutang, akaun bank atau sebarang bentuk kad kredit dari pihak bank.

Ekoran itu, apabila keputusan telah dibuat - sara hidup seorang itu daripada empat perkara asas; makanan, pakaian, tempat tinggal dan ubat-ubatan akan ditanggung sepenuhnya oleh monasteri di mana dia akan menetap. Tidak ada beza syarat-syarat antara lelaki atau wanita.

Lari daripada hiruk-pikuk dunia moden, corak hidup yang diamalkan oleh seorang Sami Buddha setiap hari memang bertujuan untuk membolehkan seseorang itu fokus pada amalannya.

Seorang Sami Buddha perlu bangun awal kebiasaannya sekitar jam 4 pagi, bagi membolehkan mereka memulakan hari mereka dengan amalan meditasi selama sejam sebelum disambung dengan bacaan ayat-ayat sejam berikutnya. Selesai upacara itu, mereka akan berjalan dengan kaki ayam menyapa dan bertemu dengan penduduk setempat, sebagai usaha menyebarkan kebaikan.

Bagi komuniti Buddha, pada ketika inilah mereka akan menghadiahkan Sami-Sami ini dengan makanan sebagai tanda terima kasih mereka kepada individu yang sanggup meninggalkan segalanya demi agama. Pada jam 8 pagi, mereka akan makan pagi bersama-sama sama ada dengan makanan yang didermakan atau makanan yang disediakan pihak kuil.

Selesai sarapan, kumpulan Sami tadi akan terus bertafakur dan memohon hajat bersama-sama sehinggalah tibanya waktu tengahari. Waktu ini penting kerana ini adalah detik terakhir mereka boleh makan, jadi biasanya Sami-Sami akan menjamah hidangan ringan bagi mengisi perut.

Selepas itu mereka akan mula berpuasa daripada makan meneruskan rutin hidup mereka yang baru separuh jalan berlangsung.

Pada waktu tengahari, bermula jam 1 - ceramah atau kelas berkenaan ilmu spiritual mereka akan bermula dan kelas ini berlanjutan sehinggalah ke jam 6 petang. Selain daripada sesi di dalam kuil mereka, ada juga Sami yang dihantar untuk belajar di luar bergantung kepada keperluan masing-masing.

Selesai kelas, mereka akan kembali berkumpul bagi sekali lagi bersama-sama bertafakur dan memohon hajat. Pada ketika inilah proses sembahyang mereka akan bermula.

Tepat jam 8 malam, setiap Sami yang ada diberikan masa untuk melakukan kerja-kerja pembersihan dan pembaikan ruangan yang peribadi atau ruangan dikongsi bersama. Ada juga Sami yang mengambil kesempatan ketika ini untuk terus sambung belajar menggunakan peralatan sendiri.

Begitulah secara ringkas apakah persediaan yang perlu dilakukan oleh seseorang untuk menjadi seorang Sami Buddha serta rutin hidup yang akan ditempuhnya selepas itu. Besar sekali sebenarnya pengorbanan mereka, khasnya pengorbanan untuk sanggup hidup sendirian sepanjang hidup tanpa boleh lagi mempunyai pasangan yang layak dicintai.

Tanya kami sanggup atau tidak - kami tak sanggup untuk lakukan apa yang mereka lakukan.


Apakah Yang Dimaksudkan Dengan "Kawasan Schengen" Dan Mengapa Ia Sangat Penting

Biasanya, kemasukan warga asing ke sesebuah negara akan melalui pemeriksaan sempadan yang dipantau oleh pihak imigresen kerajaan tempatan.

Dalam proses ini, anda perlu menyerahkan passport kepada pihak berkuasa menyemak butiran-butiran tertentu.

Namun, pernahkah anda mengembara dari sebuah negara ke negara lain dalam Kesatuan Eropah tetapi tidak perlu melalui pemeriksaan sempadan seperti memasuki negara lain?

Perjanjian ini membolehkan rakyat daripada banyak negara melepasi sempadan antara negara-negara berbeza dalam "Kawasan Schengen."

Kawasan Schengen terdiri daripada 26 buah negara, kebanyakannya adalah negara anggota EU namun bukannya semua.

Pada tahun 1985, lima negara Schengen yang pertama iaitu Perancis, Jerman, Belgium, Luxembourg dan Belanda menandatangani perjanjian ini di lokasi berhampiran Schengen di Luxembourg.

Negara-negara ini bekerjasama untuk menghapuskan pemeriksaan di sempadan bersama mereka. Kawasan Schengen telah ditubuhkan secara rasmi pada Mac 1995 dengan tujuh negara yang mengambil bahagian.

Sejak itu, lebih banyak negara menandatangani perjanjian itu dan memasuki kawasan ini. Pada tahun 1999, perjanjian ini telah dimasukkan ke dalam Undang-undang Kesatuan Eropah.

Kesatuan Eropah berfungsi sebagai kesatuan ekonomi dan politik yang menentukan hubungan perdagangan, pertanian, dan pembangunan wilayah antara negara-negara peserta.

Sebaliknya, Kawasan Schengen membolehkan orang bergerak bebas antara negara-negara yang telah memasuki Perjanjian Schengen.

Kesatuan Eropah terdiri daripada 28 negara anggota, sementara Kawasan Schengen termasuk 26 daripadanya, dengan United Kingdom dan Ireland memilih untuk keluar.

Warganegara dari negara bebas visa boleh tinggal di Kawasan Schengen (semua negara Kesatuan Eropah kecuali Bulgaria, Croatia, Cyprus, Ireland, Romania dan United Kingdom) untuk tempoh sehingga 90 hari.

Bukan semua negara Eropah adalah sebahagian daripada Kawasan Schengen, jadi pastikan anda memeriksa apa dokumen lain yang diperlukan untuk melawat negara-negara bukan Schengen di Eropah.

Kebanyakan negara akan menerima mata wang Euro, tetapi itu bukan peraturan wajib. Buat semakan untuk mengetahui sama ada negara yang anda sedang melancong menerima mata wang Euro atau menggunakan mata wang mereka sendiri.

Ketika ini, Kawasa Schengen terdiri daripada 26 negara Eropah, termasuklah:

4 negara bukan Kesatuan Eropah yang juga ahli Kawasan Schengen adalah:

Kawasan Schengen juga terdiri daripada negara-negara mikro iaitu Monaco, Vatican City, and San Marino.


6 Motosikal 250cc Paling Laju Setakat Ini

Ninja ZX-25R yang baru dilancarkan tapi belum berada di pasaran

Bagi peminat motosikal, pastinya kebanyakan daripada mereka mempunyai impian untuk memiliki motosikal berkuasa besar.

Ini kerana ia mempunyai kelajuan dan kuasa yang lebih dahsyat, yang mana kelajuan itu sendiri adalah elemen penting dalam dunia motosikal.

Bagi mereka yang baru berjinak dalam dunia permotoran berkuasa besar, motosikal 250cc sahaja sudah cukup untuk dijadikan sebagai permulaan sebelum berpindah ke enjin yang lebih besar.

Dan ketika ini, terdapat pelbagai model motosikal 250cc dikeluarkan oleh syarikat-syarikat terkemuka dunia terutamanya dari Jepun.

Yamaha MT-25 ini berasal dari Yamaha YZF-R25. Yamaha R25 sendiri berjaya memecahkan dominasi Kawasaki Ninja 250 Series dalam segmen sukan bermotor kelas menengah.

Bersenjatakan enjin hebat dan reka bentuk gaya MotoGP, Yamaha MT25 menjadi lawan yang seimbang untuk Kawasaki Ninja 250.

MT-25 itu sendiri adalah medium varians dari Siri MT Yamaha, sebagai tambahan kepada MT-09 dan juga MT-07.

Dengan enjin pangkalan yang hampir sama dengan R25, MT-25 mempunyai prestasi yang kuat dan menarik seperti "abangnya" R25.

Yamaha melengkapkan Yamaha MT 25 dengan enjin 249cc DOHC 8-Injap, yang mampu menghasilkan kuasa 26.5 kW pada 12,000 rpm dan juga menghasilkan tork 22.6 Nm pada 10,000 rpm.

Motosikal Yamaha MT25 ini adalah yang ke-6 paling pantas di dunia dalam kategori 250cc, dengan kelajuan maksimum 172 kilometer sejam.

Kawasaki Ninja 250SL (nama kod BX250), yang juga dikenali sebagai Ninja RR Mono di Indonesia  adalah motosikal dalam siri motosikal Ninja oleh Kawasaki yang dijual sejak 2014.

Motosikal ini menggantikan Ninja ZX-150RR 2 lejang (juga dipanggil Ninja RR) yang dihasilkan dari tahun 1996 hingga 2015.

Ia dikuasakan oleh enjin silinder tunggal 249 cc daripada KLX250 yang menghasilkan 20.6 kW dengan 27.6 kuasa kuda yang didakwa pada 9,700 rpm dan 22.6 N tork pada 8,200 rpm dengan transmisi 6 kelajuan.

Ninja 250SL mampu mencecah kelajuan maksimum 180 kilometer sejam, ke-5 paling laju di dunia.

Yamaha YZF-R25 adalah motosikal sukan yang dikeluarkan oleh Yamaha sejak 2014.

Ia adalah motosikal sukan 250cc pertama Yamaha sejak FZR250 empat silinder yang dijual antara tahun 1986 dan 1994.

Merupakan yang pertama untuk motosikal kembar Yamaha, sama seperti R3, R25 menggunakan reka bentuk silinder imbang.

Dikuasakan oleh enjin 4 lejang 8 injap DOHC inline-twin dengan 249 cc, motosikal ini mampu mencecah kelajuan maksimum 194 kilometer sejam, menjadikannya motosikal 250cc ke-4 paling laju di dunia setakat ini.

Dari segi reka bentuk, Kawasaki Ninja 250 tak dapat disangkal merupakan antara yang paling menarik perhatian.

Motosikal yang dijual pada harga RM23,071 ini mampu menjana 36 kuasa kuda pada 12,5000 RPM dan 24NM tork pada 10,000RPM, dengan berat 164 kilogram.

Ketika ini, Ninja 250 mampu mencapai kelajuan 195 kilometer sejam yang menjadikannya motosikal 250cc ke-3 paling laju di dunia.

Akhirnya penantian peminat CBR250RR boleh menarik nafas lega selepas motosikal ini dilancarkan di Malaysia pada Disember 2020.

Ia dijual dengan harga RM25,999 dan terdapat dalam warna Winning Red dan Matter Gunpowder Black Metallic serta boleh didapati di pengedar Honda iaitu BigWing, Impian X dan Impian.

Harga ini agak mahal berbanding pesaing Yamaha YZF-R25 yang dijual pada harga RM19,998.

Kuasa CBR250RR datang dari enjin dua lejang 249.7cc yang mampu menjana 40.23 kuasa kuda pada 13,000 rpm dan 25 Nm tork pada 11,000 rpm.

Kelajuan maksimum boleh dijana CBR250RR adalah 199 kilometer sejam, menjadikannya motosikal 250cc ke-2 paling laju di dunia.

Setelah lama menunggu, Kawasaki ZX-25R 2020 telah dilancarkan di Indonesia pada Julai 2020 yang menandakan penampilan pertamanya di dunia.

Terdapat dua versi ZX-25R iaitu Standard yang hanya terdapat dalam warna hitam dan dijual dengan harga 96 juta Rupiah atau RM28,427, dan juga ZX-25R SE yang dijual dengan harga 112.9 juta Rupiah atau RM33,431 serta terdapat dalam warna hijau, biru dan putih.

Dilengkapi enjin penyejukan cecair 249.8cc DOHC empat silinder, Ninja ZX25R menghasilkan 50.3 kuasa kuda pada 15,500 RPM dan tork 22.9 Nm pada 14,500 RPM.

Kelajuan maksimum Ninja ZX25R adalah 202 kilometer sejam, iaitu yang terpantas di dunia bagi kategori 250cc pada ketika ini.


5 Perbezaan Tekanan Terhadap Orang Cina - Indonesia dan Malaysia

Jika anda belum tahu, di antara semua negara di seluruh dunia, negara kita, Thailand dan Indonesia mempunyai komuniti orang Cina paling ramai yang bukan di negara China.

Indonesia mendahului dengan jumlah sekitar 7.6 juta orang diekori Thailand di tempat kedua, dengan 7.2 juta orang dan kita berada di tangga ketiga mempunyai seramai 6.96 juta orang berketurunan Cina.

Walaupun begitu, akibat daripada perbezaan budaya setempat dan proses asimilasi, budaya dan warisan generasi orang Cina yang ada juga berubah mengikut negara-negara yang mereka diami.

Apakah perbezaan yang paling ketara antara orang Cina yang menetap di Indonesia berbanding sebahagian daripada masyarakat Malaysia paling ketara? Berikut adalah lima perbezaan paling besar yang jelas kelihatan apabila perbandingan dilakukan kepada kedua-duanya.

Satu perbezaan yang ketara sekiranya anda bertemu dengan individu berketurunan Cina yang datang dari Indonesia, adalah bagaimana petahnya mereka bertutur dalam bahasa rasmi Indonesia.

Sebutan mereka jelas sehinggakan tidak ada bezanya dialek mereka yang berketurunan Cina dengan mereka yang berdarah Jawa misalnya.

Fenomena sama sebenarnya turut berlaku di negara kita, melibatkan generasi masyarakat Cina yang kita kenali dengan nama Cina Peranakan atau baba dan nyonya.

Komuniti peranakan yang datang lebih awal ke Tanah Melayu mempunyai kemahiran berbahasa tempatan yang sangat baik menyamai dialek orang tempatan yang ada.

Bagaimanapun untuk generasi masyarakat Cina yang datang kemudian sekitar abad ke 18 dan 19, corak hidup yang diamalkan akibat dasar pecah dan perintah British menyebabkan kurangnya pemupukan dan perkongsian bahasa.

Ini menjadikan masyarakat Cina di Malaysia ketika ini mempunyai kemahiran berbahasa Mandarin lebih baik berbanding etnik Cina di Indonesia.

Berbeza dengan kita yang mengiktiraf sistem pendidikan vernakular membolehkan kewujudan aliran pendidikan berdasarkan bangsa, kerajaan Indonesia tidak mengiktiraf sistem serupa.

Sistem pendidikan nasional menjadi satu-satunya sistem yang diterima. Penggunaan bahasa Indonesia sebagai bahasa rasmi juga diutamakan dalam aliran pendidikan mereka.

Walau demikian, keperluan untuk menyediakan pendidikan yang mesra dengan tradisi Cina tetap ada dengan penubuhan sekolah-sekolah kelolaan pihak swasta yang berorientasikan bangsa Cina, digerakkan oleh persatuan-persatuan komuniti Cina.

Dasar kerajaan Indonesia tegas tidak membenarkan mana-mana sekolah di Indonesia meminggirkan bahasa kebangsaan mereka, jadi semua sekolah baik sekolah kerajaan mahupun swasta perlu dijalankan dalam medium bahasa Indonesia secara penuh.

Pembelajaran bahasa lain seperti Mandarin tetap dibenarkan, asalkan bukan sebagai pengantara utama medium pembelajaran.

Ketika era Orde Baru di bawah pemerintahan Presiden Suharto, kerajaan Indonesia berjaya menggunakan kuasa politik mereka bagi menidakkan peluang kepada warga Indonesia berketurunan Cina menyertai politik secara besar-besaran.

Atas sebab itulah bermula tahun 1966 sehinggalah tahun 1998 tahun kejatuhan kerajaan Suharto, jarang sekali kita dapat melihat orang Cina mampu duduk menjadi sebahagian daripada kerajaan republik itu.

Hanya selepas kejatuhan Presiden Suharto, sedikit demi sedikit penglibatan masyarakat Cina ke dalam dunia politik Indonesia berlaku, dengan era Presiden Joko Widodo dikatakan menyumbang kepada penggalakkan penglibatan mereka.

Pada pilihanraya 2019, dua parti etnik Cina iaitu PSI dan Perindo bertanding namun gagal mendapat kerusi dalam kerajaan.

Berbeza dengan mereka, kita sejak sebelum merdeka lagi sangat terbuka dalam menerima kerjasama dengan pemimpin masyarakat Cina sebagai pemimpin masyarakat berbilang kaum.

Parti Malaysian Chinese Association atau MCA juga telah pun ditubuhkan pada tahun 1949, memainkan peranan besar dalam membawa suara masyarakat Cina dalam kerajaan.

Nama seperti Tun HS Lee, Tan Cheng Lock dan Tan Siew Sin akan terus dikenang dalam sejarah kita.

Masyarakat Cina di Yogyakarta berdepan kekangan tidak dibenarkan membeli atau memiliki mana-mana bidang tanah yang ada di negeri itu.

Walau demikian harus diperjelaskan, syarat itu bukan hanya tertakluk kepada etnik Cina semata-mata - malahan turut sama meliputi warga Indonesia yang berketurunan Arab dan India.

Undang-undang yang diperkenalkan oleh kerajaan Yogyakarta pada tahun 1975 ini hanya membenarkan sijil pemilikan tanah dikeluarkan kepada warga Yogyakarta yang berstatus orang 'pribumi' sahaja.

Semasa peraturan ini diperkenalkan, pemilik tanah bukan pribumi ditukarkan status mereka daripada pemilik tanah kepada pengguna tanah, dicukaikan dan hilang hak tuntutan ke atas tanah itu, selepas tempoh 30 tahun.

Setiap tahun, masyarakat Cina Indonesia pasti akan merayakan Tahun Baru Cina yang  lebih dikenali dengan nama 'Tahun Baru Imlek,' disambut dengan meriah di sana sama seperti kita di Malaysia.

Walau demikian, budaya dan upacara perayaan masyarakat Cina Indonesia zaman moden senantiasa berdepan stigma masyarakat berikutan dua kejadian besar dalam sejarah negara tersebut; insiden rusuhan kaum tahun 1965 dan rusuhan 1998.

Penindasan terhadap orang Cina di negara tersebut sebenarnya sudah bermula lama dahulu sejak era koloni Belanda lagi.

Dalam sejarah Indonesia, pernah berlaku insiden pembunuhan beramai-ramai orang Cina di Batavia (Jakarta sekarang) yang berlangsung pada tahun 1740 atas kerjasama kerajaan penjajah dan penduduk tempatan.

Semasa era Presiden Suharto, Tahun Baru Imlek dilarang daripada disambut. Kerajaan Indonesia ketika itu bertindak menutup sekolah-sekolah aliran Cina, menghalang kaum Cina daripada mempunyai unit gerakan media sendiri dan yang paling meninggalkan kesan; memperkenalkan arahan untuk semua individu Cina menukar nama mereka kepada nama yang membawa 'identiti Indonesia.'

Orang Cina Indonesia terpaksalah menukarkan nama mereka daripada Lim kepada Liman, Shen kepada Yansen, Chiang kepada Chandra sebagai beberapa contoh.

Arahan itu yang dikenali sebagai Keputusan Presidium Kabinet Nomor 127 Tahun 1966, sangat memberikan kesan kepada orang Cina di sana dan kesannya boleh dilihat sehingga kini.

Walaupun kejatuhan Suharto menyebabkan arahan itu ditarik balik, tidak ramai warga Cina Indonesia mengambil keputusan untuk mengubah kembali nama mereka sebaliknya terus kekal dengan nama baru, dituruti oleh anak-anak dan cucu-cicit mereka.

Antara individu Cina Indonesia yang kita kenali adalah Agnes Monica penyanyi terkenal Indonesia bertaraf antarabangsa, Joe Taslim yang berjaya terpilih berlakon dalam filem 'Fast and Furious 6,' bekas Presiden Indonesia Allahyarham Abdurrahman Wahid yang berdarah campuran Cina dan Arab serta pemain-pemain badminton terkenal mereka seperti Alan Budikusuma, Rudy Hartono, Susi Susanti dan Tony Gunawan.


Ahli Matematik Barat Terhebat Zaman Pertengahan - Leonardo Fibonacci

Bagi kebanyakan ahli matematik, nama Fibonacci bukanlah sesuatu yang asing. Ini kerana sumbangan besar yang diberikan Fibonacci dalam perkembangan matematik sehingga dia mendapat gelaran sebagai "Ahli matematik Barat paling berbakat pada Zaman Pertengahan".

Fibonacci dilahirkan pada sekitar tahun 1170 sebagai Leonardo Pisano atau Leonardo of Pisa. Tidak banyak yang diketahui mengenai kehidupan awalnya. Dia adalah anak kepada seorang pedagang dan pegawai kastam bernama Guglielmo.

Ketika masih kecil, bapanya telah dilantik menjadi penasihat kepada komuniti pedagang Pisa (Itali) di Pelabuhan Bugia di Afrika Utara (kini Bejaia, Algeria). Pada waktu inilah Fibonacci telah dihantar untuk belajar mengenai matematik dengan guru Arab.

Dia kemudian menggunakan peluang yang ada untuk mengikuti bapanya pergi ke Mesir, Syria, Greece, Sicily dan Provence di mana dia belajar tentang pelbagai sistem berangka dan kaedah pengiraan yang ada ketika itu.

Fibonacci mengakhiri pengembaraannya pada tahun 1200 dan kembali ke Pisa. Di Pisa, dia telah menulis sejumlah teks penting yang memainkan peranan utama dalam menghidupkan semula kemahiran matematik kuno di Eropah. Ini kerana pengetahuan matematik menjadi tidak aktif selama beberapa abad ketika Eropah melalui Zaman Gelap.

Pada zaman itu, teknologi pencetakan masih belum wujud di Eropah. Jadi, salah satu cara untuk membuat salinan buku-buku yang ditulis Fibonacci adalah dengan salinan bertulis. Antara salinan karya Fibonacci yang masih ada pada hari ini adalah Liber Abaci (1202), Praktika Gerometriae (1220), Flos dan Liber Quadratorum (1225).

Malangnya, beberapa karyanya juga hilang dari sejarah. Antaranya ialah buku mengenai aritmetik komersial Di minor guisa seperti ulasannya dalam Book X of Euclid's Elements yang mengandungi rawatan nombor tidak rasional yang di diterangkan Euclid (ahli matematik Yunani) dari sudut pandangan geometri.

Ketika menghasilkan Liber Abaci yang bermaksud Buku Pengiraan atau Buku Kira-kira, Fibonacci mempromosikan sistem perpuluhan bernilai Hindu-Arab dan penggunaan angka Arab ke Eropah .

Ketika itu. hanya beberapa ilmuan Eropah sahaja yang mengetahui mengenai perkara ini melalui terjemahan tulisan ahli matematik Muslim al-Khwarizmi pada kurun ke-9.

Tujuh bab pertama buku ini memuatkan notasi, menjelaskan prinsip nilai tempat di mana kedudukan angka menentukan sama ada ia adalah satu, 10, 100 dan sebagainya. Teknik ini kemudian digunakan untuk masalah praktikal seperti jumlah keuntungan, sistem barter, pertukaran wang, penukaran berat dan ukuran, perkongsian dan bunga.

Sistem ini jelas memberi banyak manfaat kepada para pedagang dan ahli matematik berbanding sistem angka Roman yang digunakan di Eropah. Namun, Liber Abaci tidak begitu mendapat sambutan kerana ketika itu Eropah terlibat dalam Perang Salib menentang Arab Muslim.

Malah, penggunaan nombor Arab telah diharamkan di Itali. Akhirnya, kesedaran mengenai keberkesanan sistem baru itu menyebabkan ia diterima pakai di seluruh Eropah. Ini menandakan berakhirnya sistem angka Roman yang bermasalah.

Buku Liber Abaci yang disalin dan ditiru secara meluas telah menarik perhatian Maharaja Rom, Frederick II. Pada sekitar tahun 1220-an, Fibonacci telah dijemput untuk menghadap maharaja di Pisa. Di sana, dia bertemu dengan John Palermo yang merupakan salah seorang ahli kumpulan saintis istana.

Palermo telah mengemukakan beberapa masalah kepada Fibonacci di mana tiga daripada soalan itu telah ditulis dalam buku-bukunya yang lain. Fibonacci berjaya menjawab permasalahan yang diberikan kepadanya.

Selama beberapa tahun lamanya, Fibonacci bekerjasama dengan Frederick II dan para cendiakawannya. Dia mendedikasikan buku Liber Quadratorum (Buku Bilangan Persegi) untuk Frederick II. Ia adalah koleksi teorem yang disusun secara sistematik.

Selain peranannya dalam menyebarkan penggunaan angka Hindu-Arab, sumbangan lain Fibonacci kepada dunia matematik sering diabaikan. Namanya dikenali oleh ahli matematik moden kerana "Turutan Fibonacci" yang diciptanya ketika penyelesaian masalah dalam Liber Abaci.

Turutan nombor yang dihasilkan Fibonacci ialah 0, 1, 1, 2, 3, 5, 8, 13, 21, 34, 55, 89 sehingga infiniti di mana setiap nombor adalah jumlah dua nombor sebelumnya. Turutan ini terbukti sangat berguna dan muncul dalam banyak bidang matematik dan sains yang berbeza. Fibonacci Quarterly adalah jurnal moden yang ditujukan untuk mempelajari matematik berkaitan dengan turutan ini.

Saintis yang datang selepas Fibonacci mula menemui turutan sedemikian dalam alam semula jadi seperti spiral bunga matahari, kon pain, spiral logaritmik cengkerang siput dan banyak lagi.

Sebenarnya, "Turuan Fibonacci" hanyalah elemen yang sangat kecil dalam bukunya Liber Abaci. Nombor turutan itu hanya dinamakan sempena nama Fibonacci pada tahun 1877 apabila Eduouard Lucas memutuskan untuk memberi penghormatan kepadanya.

Pengaruh bukunya dalam dunia matematik Zaman Pertengahan memang tidak dapat dinafikan lagi. Banyak lagi permasalahan matematik lain yang diselesaikannya dalam buku itu seperti Teorem Baki Cina, Nombor Sempurna dan Bilangan Prima, formula siri aritmetik, nombor persegi piramid, bukti geometrik Euclidean, kajian persamaan linier dan banyak lagi.

Hari ini, "Turutan Fibonacci" banyak digunakan oleh para pelabur untuk memanfaatkan peluang mereka dalam meramalkan harga saham seperti tahap sokongan dan rintangan, perubahan trend dan sasaran harga.